TULAKONZYA KUKONDWA MULI LEZA\nCimwi ciindi Jimu wakabuzya uutakondwi muli Leza kuti naa kuli naakazukauzyizye, nakuba kwa kaindi kaasyoonto buyo, a muzeezo wakuti antela Leza nkwali.\n"Calusinizyo!" wakaamba muntu utakondwi muli Leza, ca ka kankamika Jimu. "Kwakaceede buyo asyoonto kuti ndikondwe muli Leza myaka yakainda kuciindi mwaneesu wa kusaanguna nakazyalwa.\nNindakalanga mwana muvwanda kalede akalo, a zyizo zya buntu zyizulide a kubona tunwe tusyoonto katu vwunga alimwi acinkozya mutwiso tusyoonto, cakanditolela ciindi ca myezi ili mboibede kakuceede buyo asyoonto kuti nditalike kukoondwa muli Leza. Bube bwa mwana bwakatiindilamye kuti kuleelede kuti Leza kaliko."\n1. COONSE CAKAANZWA CIJISI WA KACAANZA\nBwaanze bwa mubili wa muntu buloompolola kuti kuli mwaanzi. Hena kuli nookazukauzyizye kuti ncinzi cicitika kutegwa kube kubona antela kulanga? Bahyabupampu balatwaambila kuti ibongo bulayobola alimwi a kwibaluka zyuulu zya zyazikozyano, ikuswanganya akubamba twambo, kulumba kububotu. Kuli teelelesya akuyandisya kuleta lusumpuko luzwide kumuntu one. Inguzu mbuli zya magesi zizwa bu bongo zilleendelezya zizo zyoonse izyambubili.\nMincini mbuli ma komputa (computer) ilabeleka kwiinda mukubelesya magesi. Pele mbusongo bwamuntu ibwakabamba komputa alimwi akui ambila cakucita.\nNke kaambo kaako sikwimba wakaamba kuti mubili wamuntu waamba icaantangalala kuti mulengi ulakankamasisya.\n"Ndakulumbaizya nkambo ndakabumbwa munzila lyoosya alimwi ikankamaisya, ndilizyi calusinizyo kuti milimo yako ila kankamanisya." - Ntembanzyo 139:14.\nKunyina pompi (pump) wakabambwa a muntu unga waelanizigwa a moyo wamuntu. Kunyina komputa inga yabeleka mbuli bongo bwa muntu. Kunyina bwaanze bwa cipeku peku bunga bwaindila ijwi lya muntu, kutwi, niliba liso. Kunyina bubambe bwa muwo mubotu bunga bwaindila mpemo, mafufwa. alimwi a lukanda. Bu mpangaliko bwa bubumbe bwa mubili wa muntu butondezya kuti kuli mwaanzi, wakaanza alimwi ooyo mwaanzi ngu Leza.\nMubili wamuntu ubamdidwe kabotu icakuswangana cakuti zizo zyonse zileendelana. Mafufwa alimwi a moyo, insinga amilambi zilabeleka mulimo ukankamanisya.\nKuti naa ulabweza ma dibilisi aali kkumi, akwaalemba: " komwe" kusikila ku "kkumi,"elyo wamana waabikka munkomwe, wamana buyo wiizungaanya nkomwe alimwi akubweza dibilisi lyomwe-lyomwe a kulijosya munkomwe yako, hena cikonzyeka buti kuti inga waabweza madibilisi mbuli mbwa tobalene: "lyomwe," "lyabili," "lyatatu," kuya kusikila kuli lya kkumi?\nKwiinda mu mulawo wa namba (mathematical law) , eci\ncilakonzyeka kucitika "komwe" muzyiindi zyili kkumi lya zyuulu zyili zyuulu zyili zyuulu (10,000,000,000).\nLino koyeeyela kuti cikonzyeka buti kuti ida, bongo, moyo, mafwufwe, insinga, insa, matwi, a-meso alimwi a menyo zyoonse zyili bumbe-bumbe ciindi comwe akutalika kubeleka muciindi comwe.\nMbusanduzi nzi buteeleheheka kuti mubili wa muntu wa kaanzwa buti?\n"Elyo Mwami Leza wakati, "Atubumbe muntu mucinkozya cesu, mucifwanikiso cesu,"... ABOOBO LEZA WAKA MULENGA MUNTU MUCINKOZYA CAKWE,.. mucinkozya ca leza wakamulenga muntu, mulombwana alimwi a mukaintu waka balenga." - Matalikilo 1:26, 27.\nMulombwana a mukaintu bagusana tibakalija buyo. Bbaibbele lilasinizya ikuti Leza nguwakatwanza mucimo cakwe. Wakaba amuzeezo wakutulenga mpoona watulenga.\n2. COONSE CIBAMBIDWE CIJISI MUBAMBI\nPele bumboni bwa Leza tabujaniki buyo mukwaanza kwa mibili yesu; kuliyalidwe majulu mbwaazulwa.\nKosiya dolopo a kumunika kwalyo elyo unke kumunzi. Masiku ulungumane mu Julu. Eliya kkumbi litubatuba lili kunze aa nyenyezi liitwa kuti mulalabungu (Milky Way) nku pilingana kwa zyilengwa Leza zyili mujulu (galaxy), antela kansumbu (island) kali mujulu, a zyuulu zyili zyuulu zyili zyuulu zya mazuba aabala mbubona mbuli zuba lyesu. Mubwini nkuti izuba a manyika (planets) ayo ndubazu lwa mulalabungu (Milky Way).\nLino kolanga kabunga ka nyenyezi zyitegwa "Andromeda". Ulange a mumuni uvwumbidwe luubilizi-lubizi. Kuti na wabelesya muncini utegwa "telescope" ulakonzya kubona zyilengwa Leza zyandeene-andeene, elyo mbubuli mulalabungu wesu, zyili bambidwe a zyuulu zyili zyuulu zyili zyuulu zya mazuba mapati kapati. "Andromeda" njeimwi ya tunsumbu tuli myaanda ili zyuulu zyili zyuulu zyili zyuulu (100,000,000,000) zyikonzyeka kubonwa kwiinda mukubelesya "telescope". Bahyabupampu mukwiya nyenyezi alimwi a zyintu zyili mujulu ("Astronauts") batwaambila kuti otu tunsumbu tuli mukati kajulu tulabalika a lubilo lukankamanisya katuzingulukana pesi kakunyina kupwayana. Akamwi kaleenda aciindi cako mukazila kako kakunyina kupambuka (kuzwa).\nTacikankamanisyi kuti Mwiimbi ulamaninizya kuti nyenyezi zyibandika bulemu bwa Mulengi wazyo:\n"Majulu azubulula bulemu bwa Leza; majulu-julu aloompolola mulimo wa maanza aKwe. Buzuba-a-buzuba zyisukumuna mubandi; busiku a busiku zyitondezya luzyibo lwakwe. Kunyina mubandi antela mulaka kwalo ijwi lyazyo nkolitamvwugwa." - Ntembauzyo 19:1-3.\nNotulanga bumpiyo-mpiyo mbwakaanza abupati bwazintu zyili mujulu, hena inga twaba alusinizyo lulibuti?\n"Kumatalikilo Leza wakalenga ijulu a nyika." - Matalikilo 1:1.\n"(Leza) nga matalikilo a zyintu zyoonse, alimwi ncecisyiko ca zyintu zyoonse." - Bakolose 1:17.\nZyilengwa zyonse zyipa bumboni wakuti Leza ngumwanzi mupati alimwi ngumulengi uuteeli. Mubufwafwi, "Kumatalikilo Leza," tulajana bwinguzi bwamaseseke abuumi. Nkwali Leza wakalenga zintu zyonse.\nBa habupampu mangi sunu balasyoma muli Leza. Dr. Arthur Campton usilika bantu cimwi ciindi wakamba kuti akampango aka:\n"Kuli ndime, ilusyomo lutalikila akuziba kuti inyika alimwi amuntu zyakalengwa kumaseseke abusongo bupati. Tacili ciyumu kulindime ikuba alusyomo oolu, ambo cili antangalala ikuti alibubambe bwacintu kuli busongo bwamaseseke bwamuzeezo wabuLeza. Nzila iluleme nyika ibanzeme ipa bubonic wakambo kapati kamba kuti - "kumatalikilo Leza."\nBbaibbele taisoli kutondezya kuti Leza kwali, lyabilizya kuti Leza ulabona. Dr. Arthur Conklin, wakali mwiyi uyiisya zyizo zyizo zya zyinyama (biologist) kucikolo cipati (University) ca ku Princeton mboobu mbwaakalemba: "Manjezya njezya a kuti buumi bwakatalika kwiinda muntenda (accident) inga kwa kozyanihigwa akuti bbuku lipati lijisi a\nkusandulula mabala (dictionary) lyakaba kwiinda mukubboloka (explosion) mung'anda musimbilwa mapepa."\nTulizyi kuti muntu takonzyi kubamba cintu kakunyina ciliko. Tulakonzya kuyaka zyintu, kupanga zyintu, kubika zyintu antoomwe, kucita kuti zyintu zyibeleke, pele a busongo boonse mbotujisi, tatukonzyi kupunga na kulenga tuvu labuugwa antela kamvube (toad) nakaba ka dubaluba kasyoonto.\nZyilengwa zyoonse zyilapa bumboni ca antangalala kuti "Leza Wakaanza, Leza Wakalenga. Bwinguzi bulike bwini bwini bwamatalikilo a nyika a julu alimwi a Bantu - nguLeza.\nKuciindi bahyabupampu mukwiiya bantu mbubakali kukala a miyaluluko njobakali kucita (authropologist), kahya mumusenga ku "New Mexico",\nnajana bbwe lili mbuli lubemba lwa keembe (Triangle), ulalilangihihya ca bunkutwe. Kuti wajana kuli tukwabbu kwabbu mu lyakafwalwa eliya bbwe, ula konzya kuba alusinizyo kuti lyakafwalwa a Bamweenya baku Amelika (American Indians). Ula konzya a kusola kuyeyela buzuba mbulyakafwalwa alimwi a mukowa wa Bamwenya bakalifwala. Kunyina anthropologist ulampemo zyiyoya unga wakazyanya akwaamba kuti ibbwe liya lifwalidwe\nlya kacitika buyo kwiinda muntenda. Kunyina uninga solede kwamba kuti ibbwe lya kafwalwa a lulabo antela muwo naaba meenda. Woonse muntu ulacibona caantangalala kuti ibbwe lyeelede kuti lya kafwalwa amuntu.\nPele bahyaabupampu banjibanji nobahya akujana mafuwa, buli mbumboni bwa zyinyama zyakali kupona kaindi, bapa bukosozi bwandeene. Tabaliboni janza lya Mulengi, bayeeya kuti ezyi zyinyama zyakaima kwiinda mukusandaulwa-sandaulwa kwa ciindi cilafwu (evolved). Mafuwa a banyama aasyihigwa kunsi lyanyika, aiminina zyinyama zyakalikupona zyijisi bubambe bunyongene a kukankamanisya kwiinda mulumbe wabbwe. Aboobo nkaambonzi kutaba abukosozi bwaantangalala: kuti kuli wakazyilenga? I Bbaibbele lilapa busanduluzi bwaantangalala ku mubuzyo wa matalikilo aa zyintu:\n"Kumatalikilo Leza wakalenga majulu alimwi a nyika." - Matalikilo 1:1.\nMumajwi aya maubauba: "Kumatalikilo Leza" tulajana bwiinguzi bwa maseseke a buumi. Musemo walukondo wakusaanguna uulembedwe mu Bbaibbele ngwa kuti Leza nkwali; kwambihya nkwakuti impango yakusaanguna mu Bbaibbele itwaambila nguzu zya Leza zyipati a mulimo wakwe wa kulenga. Kapa busanduluzi a mpango njiyona eyi, Dr. Arthur\nCompton, walo iwa katambula bulumbu bwakulumbaizyigwa (Nobel Prize)\nbwa kuba physicist, wakaamba boobu: "Ndakondwa calusinizyo kuti lusyomo lulatalika kwiinda mukuzumina kuti kuli busongo butasandululiki bwakacita kuti zyilengwa zyibe alimwi a kulenga muntu. Tacili ciyumu kuli ndime kuba a lusyomo luli boobu, nkaambo kunyina unga wacikazya cakuti oko kuli bwaanzike (plan) kuli busongo alimwi zyintu zyila tobelana kabotu kabotu, ijulu a zyili muli ndilyo zyilapa bumboni bwa masimpe aajanika mu majwi akuti "ku matalikilo Leza."\nSunu ba hyaabupampu banji balakondwa muli Leza. I bbuku litegwa "Behind The Dim Unknown" ilakalembululwa a ba John Clover Monsma (New York: G. P. Putnam's Sons), lijisi mpango zyipati (Chapters) zyili makumi obilo alimwi a cisambomwi (26), yomwe yomwe ya mpango ezyi zyipati yakalembwa a hyaabupampu ujisi luzyibo lwa kuzukauzya kwa zyilengwa Leza (Scientific Research) alimwi ujisi luzyibo lupati kapati (Specialist), atala oonse ukondwa muli Jesu Kilisitu. Omwe omwe wa balembi aba ulakulwaizya musemo nguona wakasimpe wakuti - Leza nkwali.\nMumajwi akuti: "Kumatalikilo Leza" tulajana matalikilo a zyintu zyoonse.\nI Bbaibbele talisoli kupa kupandulula Leza, pele lilati Leza nkwali. Luzyibo lwakuti Leza nkwali lulatondezyegwa mukuti swebo nkotuli tulapona alimwi a muzyintu zyoonse nzyotubona zyituzingulukide. Cintu coonse cijisi cihiko (matalikilo). Kuli kwaanza (design) munyika, aboobo kweelede kuti kakuli Mwaanzi (designer). Mukati kajulu zyintu zyili bambindwe kabotu kabotu ca kuyalana, elyo kuleelede kakuli wakazyibamba a kuzyiyala. Aboobo zyintu zyoonse zyeleelede kuti zyakalengwa a muntu umwi, elyo oyu ngu Leza.\nHena, ono nguni wakababa zyintu zyoonse? Nguni wa kazyilenga kumatalikilo? Nguni wakazyitalika? Kuli buyo bwiinguzi bomwe buzulide: Ngu Leza.\nZyintu zyoonse zyituzingulukide zyiloompolola kuti Leza wakaanza, Leza wakalenga, Leza ulapa buumi a kweembela zyilengwa zyakwe. Bwalikke buumi antela Mwiinzo wabuumi, nguupanga buumi. Bwiinguzi bwalikke bupa kukkuta kumakani a matalikilo a julu a nyika, a bantu - ngu Leza.\n3. LEZA UBAMBA CILONGWE CA CIGAMININA A BANTU BAKWE\nLeza wakaanza julu lizwide nyenyezi, wakalenga julu a zyili mumo, ubamba bulongwe bwa cigaminina a bantu bakwe. Wakalibujisi bulongwe obu bwacigaminina a Mosi: "Leza wakali kukanana kuli Mosi... mbuli muntu mbwakanana amwenzyinyina" (Kulonga 33:11). Alimwi Leza uyanda kunjila mubulongwe bwacigaminina andiwealimwi akuba mwenzinyoko. Jesu wakasyomezya baabo bakali kumucilila wakati: "Muli beenzuma" (Johane 15:14).\nTonse tulalwana a muzeezo wa Leza, nkambo bube bwamuntu mbwa lukondo. Taku munyama wakayaka kale cipaililo. Pesi konse-konse nkotujana basankwa a bamakaintu, tulajana kabakomba. Mukati kamoyo onse mwamuntu kuli kuyandisisya kukomba, kuzyiba Leza, kuyandisyisya kuba mwenzyinyina a Leza. Nitucilila kuyandisyisya oku tula mujana Leza, kucinyina kudonaika kuti Leza kwali.\nMu myaka ya muma 1990s zyuulu zyuulu (Millions) zya bantu batakondwi bakakuzangila kutakondwa alimwi a kucengulukila kuli Leza. Mbobu mbwa kaamba mwiyi mupati (professor) wa kucikolo cipata (University) caku St. Petersburg, walo wakali hyaabupampu mulwiiyo lwa nyenyezi a majulu julu (astronomy), mu kwiiminina kulimva kwa banji-banji batakali kukondwa mu cisi cakali kwiitwa kuti Soviet Union:\n"Ndakasola kuyandaula kuti ndijane musemo wabuumi mu kuzukauzya lwiiyo lusumpukide (scientific research). Pele kunyina nindakajana cintu cindipa camba. Ba hyaabupampu boonse bandizingulukide bajisi kulimvwa komwe kwa kubulilwa. Nindakalanga julu mbuli mbolikwazeme mulwiiyo lwangu lwa nyenyezi a majulu julu (astronomy), alimwi a kuzyingwa mukubulilwa kwa mumoza, ndakalimva kuti kweelede kuti kakuli busanduluzi bumwi. Elyo ciindi nindakatambula Bbaibbele ndi mwakandipa a kutalika kulibala, kubulilwa mu buumi bwangu kwakamana, ndakalimvwa kuzulizya. Ndajana kuti Bbaibbele lyalikke ngu mwiinzo undipa camba. Ndamutambula Jesu mbuli Mufutuli wangu alimwi ndajana luumuno lwa kasimpe, kupegwa camba, alimwi a kukkuta kwa kuzulizya mu buumi bwangu."\nMu klistu ula kondwa muli Leza nkaambo ka kuswaangana a Leza alimwi a kujana kuti Leza ulamupa kukkuta mukuyandisyisya kwa moyo wakwe. Leza ngu bakkomanina ba klistu nibamujana kuti nkwali, ulatupa kuti tubone zyintu mubupya, kulimvwa kupya, kulombozya kupya alimwi a kukkomana kupya.\nLeza tatusyomezyi buumi bunyina mapenzi alimwi a kuzwangana, pele Leza ulatupa lusinizyo lwa kutusololela alimwi a kutubamba kuti twaba a bulongwe bwa cigaminina a nguwe. Zyuulu zyuulu zya bakondwa zyilakonzya kupa bumboni kuti balakonzya kuzyisowa zyintu zyoonse kwiinda kupona kakunyina Leza mu maumi abo.\nOku nkokugambya kupati, kuti Leza Singuzu zyoonse, wa kaanza zyilegwa zyoonse akuzyipanga alimwi a kukwabilila majulu julu (galaxies) ulayandisyisya kuba abulongwe bwa cigaminina kuli oonse mulombwana a mukaintu, musankwa a musimbi. Davida caka mukankamanisya, ncakalemba kuti:\n"Na ndalanga mujulu lyako, milimo ya minwe yako, mwezi alimwi a nyenyezi, nzyookaanzika, muntu ani nguni cakuti inga wamubikkila muzeezo?" - Ntembauzyo 18:3, 4.\nMulengi wesu "ulabikka muzeezo" kuli omwe-omwe wesu. Ulaba a kuyandisyisya kuli omwe-omwe wesu mbuli kuti ndiswe tolikke Leza mbaakalenga. Aboobo tulakonzya kukondwa muli leza:\n(1) Nkaambo ka bwaanze bunyongenene (intricate design) bwa zyintu zyoonse nzyakalenga zyituzigulukide. (2) Nkaambo kakulimvwa kwa kuyandisyisya Leza kuli muli ndiswe kutupa kutakkalikana kusikila twajana kulyookezya muli Leza. (3) Nkaambo notumuyandaula akumujana, Leza ulatupa kukkuta mukuyandisyisya a kulombozya kwesu koonse - kwakuzulila.\n4. NGU LEZA UULI BUTI?\nNcamaanu ikuti Leza uyanda kuli zubulula kubantu mbaakalenga icacigaminina mbubwena mbuli Taata mbwayanda kuti bana bakwe bamuzyi.be. Mu Bbaibbele Leza ulatwambila kuti nguni alimwi a mbuli mbwabede.\nNcikombolenzi Leza ncakabelesya ciindi nakalenga balombwana alimwi a bakaintu?\n"Aboobo Leza wakamulenga mulombwana mucinkozya cakwe, mucinkozya ca Leza wakamulenga mulombwana; mulombwana a mukaintu wakabalenga." - Matalikilo 1:27.\nKwedelana a Mangwalo, tulibambidwe mu cinkozya ca Leza. Nkakaambo aka nco tweelede kuba a bulongwe bwa cigamininna a Leza. Micito yesu ya kutondezya alimwi a kulimvwa, kwiibaluka alimwi a bulangizi, kuzukauzya alimwi a kusalankumya-zyoonse tulazyijana kuzwa kuli Leza.\nNakuba kuti Leza uli mumoza, Leza ulijisi bube bwa mubili (kobala kulonga 31:18 alimwi a 33:11).\nMbwali Leza ulijisi ciwa hena nciimo cili buti cizwidilila kuli zyoose?\n"Leza nduyando." - 1 John 4:8.\nLeza ulalikumbatizya kubantu kwiinda mumoyo wakwe wa luyando.\nKunyina ncaacita alimwi kunyina ncaya kucita citakwelelezyigwi a kulisungula kwakwe, a luyando lwa kulyaaba.\n5. JESU MBWA ZUBULULA LEZA MBWABEDE\nMubbaibbele Leza ulainduluka kwamba kuti ngu Taata.\nNguni mukati ka mukwasyi utupa muzezo wa mbuli mbwabede Leza?\n"Hena toonse tatujisi Taata omwe? Hena tali Leza omwe wakatulenga?" - Malakai 2:10.\nBunji bwa zyinkozya izya bu Taata nzyotubona mazuba aano tazyiyandiki. Kuli bamatata batabikili maanu, bamatata ba zakede, bamatata bajisi lunya. Leza tali boobo. Pele Leza ulakwabilila alimwi ujisi kulimvwa kubotu. Ngu Taata uyandisyisya kumwaya ciindi a mwana wakwe musankwa antela musimbi, ngu Taata ukwelelezya twana twakwe a kutwaanina twaano ciindi ca koona. Leza, uli ngu Taata utuyanda, wakali kuyanda kuti acite kunji atala akulizubulula kwiinda mu majwi a Mangwalo.\nWakalizyi kuti muntu ngotupona limwi ujisi munyinsu wa bwini kwiinda muntu ngotumvwa buyo antela ngotubala mu bbuku. Elyo wakaboola ansi ano muciimo cabuntu mubuntu bwa Jesu.\nLeza wakaseluka a kuzyi kweelena andiswe a kuba mbuli ndiswe- kutegwa a tuyiisye mbotweelede kupona a kukkomana, alimwi a kuti tukonzye kumubona Leza mbuli mbwabede.\nHena Leza wakaiswaya buti nyika mubuntu?\n"(Jesu) ncinkozya ca Leza utalibonyi." - Bakolose 1:15.\nElyo na wabona Jesu,wabona Leza. Leza wakaboola munyika yaansi ano mubuntu bwa Jesu. Kutegwa atuiisye mbuli mbotweelede kupona cakukomana,kuti tumubone Leza mbuli mbwabede. Jesu nguleza iwalizubulula.Walo mwini wakati,"Kufumbwa wandibona wamubona Taata" (Johane 14:9).\nMbuli mbobala makani a Jesu mu mabbuku a Mateyo, Maako, Luka alimwi a Johane, mu Cizuminano cipya, uya kulivumbuda cifwanikiso cipati ca Taata wesu uli kujulu. Bazezyi banswi bagalangene bakasowa tunyandi twabo a ku muccilila Klistu, a balo bana basyoonto bakali ku mu bunganina kuti batambule zyileleko kuzwa kuli Nguwe. Jesu wakali kukonzya kupa camba ku mubisyi utyompokedwe kapati alimwi a kootobeka muntu ulisalazya ca kuupaupa. Jesu wakaponya malwazi oonse kutalikila kukuponya boofweede kusikila kuli bahicinanta. Mukati kamicito yakwe yoonse, Jesu waka tondezya kuti Leza ngu luyando. Wakacikonzya kupa lugwasyo munzila yatakaninga citidwe alimwi itana citidwe kuzwa kuciindi cakwe.\nKuzubulula kuzwide bulemu Jesu nkwaakatondezya kuti Leza uli buti kwaka citika a ciciingano.\n"Nkambo Leza mbobu mbwakaiyanda nyika cakuti wakapa mwana wakwe omwe kutegwa boonse basyoma mulinguwe batafwidilili, pele babe a buumi bwa moongole." - Johane 3:16.\nJesu tana akafwida buyo kuti atupe buumi buzwide kukkomana lino, pele alimwi a kutupa buumi bwa butamani.Kwa myaka minji-minji bantu bali kugambwa, kulombozya, alimwi a kulota zya Leza. Bakali kwiibona milimo ya maanza akwe mujulu alimwi a mu bubotu bwa zyilengwa-Leza.\nBanji bakali kulizukauzya "Ina kuti kaka Leza naali boobu!" antela. "Ina kuti kaka Leza naali bobuya!" Pele buumi bubotu, bwa kulyaaba kwa Jesu alimwi a lufu lwakwe a ciciingano lulamuzubula Leza ca antangalala kwiinda kusaanguna. Bantu bakalijana kaba lungumana mubusyu bwa Leza, a kumubona mbuli mbwali luyando, luyando lutagoli alimwi lutamani. Ulakonzya kumuzyiba Leza ndilyona lino mbuli Jesu mbwa muzubulula. Oku kuzubulula inga kwakusololela mukubamba kumusala cacigaminina akwaamba kuti: "Taata, nda Kuyanda!"


Aapandululwa Chakutazumbuuzya | Kubala Akuyiisya\nCHIFWIINSYO: Tondeezya kuti nzulikwaambuula nzyakasimpe akuti zilayandikana.\nLibambile kabotu. Libambile nkani yako kusikila utuzibe twaambo tupati akubona kuti Bbayibbele litondeezya biyeni kuti ntwakasimpe. Yezya kupandulula twaambo tupati mumajwi mache, aamvwisisika. Bona mbutukonzya kugwasya baswiilizi. Komba kukumbila muuya uusalala.\nPulakitizya makani aako kulikwaambwiida aajulu kuchitila kuti umvwisisisye twaambo tupati akuti waambuule munzila iibasika aamoyo baswiilizi.\nBelesya majwi aatondeezya kuti nzulikwaambuula nzyakasimpe. Muchiindi chakwiindulula makani aalembedwe, belesya majwi aako. Belesya majwi aatondeezya kuti uli aachoonzyo atala anzulikwaamba.\nWamba munzila iitondeezya kuti uli aachoonzyo alubo iisika aamoyo. Wambuula mujwi limvwikka. Balange kumeso baswiilizi kuti kazitapi kuti babe abweeme.\nUtabonaanga kwaambuula munzila iitondeezya kutazumbuuzya kwaamba kuba mumvwa zyakwe, kutalemeka naakuti kusinikizya bantu. Nikuba chiindi nwaambuula makani aazikitide, wambuula munzila iitondeezya kuti uli aaluyando kubaswiilizi.\nKubala Akuyiisya—Aapandululwa Chakutazumbuuzya


Matalikilo 43 IBBAIB63 - Lino inzala yakabija munyika. - Bible Search\nMatalikilo 42 Matalikilo 44\nLweendo lwabili lwakusunza\n1-Lino inzala yakabija munyika. 2Nkabela nebakamanisya kulya zilyo nzebakasunzide ku-Egepita, wisaabo wakabaambila kuti, Amubweede, mukatuulile alimwi tulyo tuniini. 3-Pele Juda wakabaambila kuti, Ncobeni ulya muntu wakatukonkezya kuti, Tamukooyoobona busyu bwangu limbi cita mwaletelela mwanike wanu. 4Na wamuzumizya mwanike wesu kuti tuye awe, tulaya kuyookuulila zyakulya, 5pele na wakaka kumutuma tatukooinka pe, nkaambo ulya muntu wakatwaambila kuti, Tamukooyoobona busyu bwangu cita mwaletelela amwanike wanu. 6Elyo Israyeli wakati, Nkaambonzi mwakandibisizya kukulwiida muntu kuti mulijisi mwanike wanu? 7Bakati, Muntu wakatubuzisisya makani aaluzubo lwesu, Wakatubuzya kuti, Sa wisi wanu mpaacili? Sa mulijisi munyoko aumwi? Elyo twakamulwiida makani aya oonse. Sa twakalizi kuti ulaamba kuti, Amulete mwanike wanu? 8Mpawo Juda wakaambila Israyeli wisi kuti, Tuma mulombe ambebo, lino tulanyamuka akwiinka, kuti tupone tutafwi, swebo ayebo atwana twesu. 9-Mebo nomususi; kujanza lyangu nkoelede kumulangawida. Na ndabula kumuboozya akumubika kubusyu bwako, mbe amulandu lyoonse akutamani. 10Ncobeni nitwatakali kulinelezya netubweede kale alimwi.\n11-Mpoonya awo Israyeli wisaabo wakabaambila kuti, Mbubo, kamuya, alimwi mbuboobu mbumweelede kucita, Amutolelele micelo yanyika muzibwe zelo zyanu, mutolele muntu cipo. Amutole tumabbona, atuci, atulisyo twanikoa, atununkilizyo twaladunu, andongo aminsomwa yamaalmondi. 12-Alimwi amubweze mali aamwi mumaanza aanu. Mali aakapilusigwa mumilomo yamasaka amwaapilusye mumaanza aanu; ambweni bakaaluba. 13Amwanike wanu amumutole, munyamuke, mubweede kumuntu oyo. 14-Leza Singuzuzyoonse amu pe luzyalo mumeso aamuntu oyo, kuti aangunune munyoko wanu uusyeede antoomwe a-Benjamini. Na ndalobelwa bana bangu, ndaloba. 15Mpawo bantu bakatolelela cipo eco, amali aambi mumaanza aabo a-Benjamini mwanike wabo, banyampuka, bainka kuEgepita, baakwiima kubusyu bwa-Josefa,\n16-Nkabela Josefa naakabona kuti beza a-Benjamini, wakaambila mubambi waŋanda yakwe kuti, Njizya aba bantu muŋanda, alimwi jaya munyama, utubambile, nkaambo bantu aba baleelede kulya kulindime ciindi casikati. 17Lino oyo muntu wakacita mbubonya mbuli Josefa mbwaakalailila. Wakanjizya bantu muŋanda ya-Josefa. 18Mpawo bantu bakayoowa nkaambo kakunjizigwa muŋanda ya-Josefa, bati, Nkaambo kamali aakaboozegwa mumasaka esu mulweendo lutaanzi, ncencico ncitwaletelwa. Ulayanda kutupa mulandu akutwaanga, atutole mubuzike swebo ambongolo zyesu. 19Lino bakaswena kufwaafwi kumubambi waŋanda ya-Josefa akwaambaula awe kumulyango waŋanda. 20Bakati, Koswiilila, mwami. Ncobeni twakeza mulweendo lutaanzi kuzoosunza zilyo. 21-Elyo netwakasika kucilo, twakajalula masaka esu, twabona kuti mali esu mwaali, mali aaumwi aumwi kumulomo wasaka lyakwe, mali oonse buyo. Lino sunu twaaboozya mumaanza esu. 22Alimwi twaleta mali aamwi mumaanza esu kuzooula zilyo. Tatuzi na nguni wakabika mali esu mumasaka esu. 23Elyo wakabavwiila kuti, Amube aluumuno. Mutayoowi. Leza wanu a-Leza wabamausowanu nguwakamupa coolwe mumasaka aanu. Ndakatambula mali aanu. Amane kwaamba obo, wakaleta Simeoni kulimbabo. 24-Lino oyo muntu naakanjizya bantu muŋanda ya-Josefa, wakaleta maanzi kuti basambe kumaulu, alimwi wakasanina imbongolo zyabo. 25Nkabela bakabamba cipo kuti bape Josefa asika isikati, nkaambo bakamvwa kuti nkobazoolida insima ciindi casikati.\n26-Lino Josefa naakasika kuŋanda, bakamuletela mumonya muŋanda cipo ncebakeza aco, nkabela bakamukotamina cakuvundama ansi. 27-Mpawo wakababuzya mbobapona, alimwi wababuzya kuti, Sa usowanu uli kabotu, munene ngomwakandaambila? Sa ucipona? 28-Bakamuvwiila kuti, Mulanda wako wiseesu uli kabotu, ucipona. Elyo bakasintama, bakotama.\n29-Atambye meso aakwe, wakabona mwanike wakwe Benjamini, mwana wabanyina, nkabela wakababuzya kuti, Sa Oyu ngomwanike wanu ngomwakandaambila? Alimwi wakati, Leza akupe coolwe, mwanaangu. 30-Mpawo Josefa wakafwambaana kuyandaula cilililo, nkaambo moyo wakwe wakali kuyandisya mwanike wakwe. Wakanjila muŋanda yakoonena, walilila nkuko. 31-Amane kulila, wakasamba kumeso, wazwa, walisimyasimya, wati, Amubike cakulya. 32-Nkabela bakamubikila cakwe alike, abalo cabo abalike, aba-Egepita mbaakali kulya abo balike, nkaambo ba-Egepita tabakonzyi kulya insima mucilido comwe aba-Hebrayo, nkaambo kucita obo kulatondwa kuba-Egepita. 33Nkabela bakakazikwa kunembo lyakwe, mupati mbuli bupati bwakwe, muniini mbuli buniini bwakwe. Lino bantu bakali kulangana cakugamba. 34-Lino bakabikilwa zipampwido kubusyu bwakwe, pele cipampwido ca-Benjamini cakainda zipampwido zyabo zyoonse zyeelelo zyosanwe. Elyo bakanywa akunywisya awe.


Sena Diabolosi Nkwali Ncobeni? | Mibuzyo Yamu Bbaibbele\nAMUBALE MU Afrikaans Albanian American Sign Language Amharic Arabic Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish French Georgian German Greek Greenlandic Haitian Creole Hausa Hebrew Hiligaynon Hungarian Icelandic Igbo Iloko Indonesian Italian Japanese Kikamba Kikuyu Kinyarwanda Kirghiz Kiribati Kirundi Korean Kyangonde Lingala Lithuanian Luganda Macedonian Malagasy Malay Malayalam Maltese Moore Myanmar Norwegian Nzema Ossetian Papiamento (Aruba) Papiamento (Curaçao) Persian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Thai Tsonga Turkish Turkmen Ukrainian Vietnamese Xhosa Yoruba Zulu\nInzya, Diabolosi nkwali ncobeni. Ngo “mweendelezi wanyika,” icilenge camuuya cakazoobija akuzangila Leza. (Johane 14:30; Baefeso 6:11, 12) Bbaibbele lilamwaamba mbwabede Diabolosi kwiinda mukubelesya mazyina aaya:\nSataani, ilyaamba kuti “Sikukazya.”—Jobu 1:6.\nDiabolosi, ilyaamba kuti “Sikubejekezya.”—Ciyubunuzyo 12:9.\nNzoka, ilibelesyegwa mu Bbaibbele kwaamba “Sikweena.”—2 Bakolinto 11:3.\nTali njiisyo naa bube bwabubi\nBamwi bayeeya kuti Saatani Diabolosi ninjiisyo naa mbube buli mukati kesu. Pele mu Bbaibbele kuli cibalo caamba mubandi Leza ngwaakajisi a Saatani. Mbwaanga Leza ulilondokede, kunyina naakali kunga wabandika acibeela cibyaabi icili mulinguwe. (Deuteronomo 32:4; Jobu 2:1-6) Mbubwenya buyo, Saatani wakamusunka Jesu, uutajisi cibi. (Matayo 4:8-10; 1 Johane 3:5) Aboobo, Bbaibbele litondezya kuti Diabolosi nkwali ncobeni ikutali kuti mbube buyo bwabubi.\nSena tweelede kugambwa akaambo kakuti bantu banji tabasyomi kuti Diabolosi nkwali ncobeni? Peepe, akaambo kakuti Bbaibbele lyaamba kuti Saatani ubelesya nzila zyabucenjezu kuzuzikizya makanze aakwe. (2 Batesalonika 2:9, 10) Nzila imwi njabelesya kapati njakupa bantu kusyoma kuti tako.—2 Bakolinto 4:4.\nMakani aamwi aakubeja kujatikizya Diabolosi\nMakani aakubeja: Lucifer ndizyina limbi lya Diabolosi.\nMakani aamasimpe: Ibbala lya Chihebrayo lisandululwidwe kuti “Lucifer” muma Bbaibbele amwi lyaamba “ntanda.” (Isaya 14:12) Tupango tweengelede tutondezya kuti bbala eeli lyaamba bulelo, naa mulongo wabami ba Babuloni, Leza mbaakali kuyoonyonyoona akaambo kakulisumpula. (Isaya 14:4, 13-20) Ibbala lyakuti “ntanda” lyakali kubelesyegwa kusampaula Babuloni naakazundwa.\nMakani aakubeja: Leza ubelesya Saatani kubeteka bantu.\nMakani aamasimpe: Diabolosi ngusinkondonyina wa Leza, kutali mubelesi wakwe. Saatani Diabolosi ulabakazya akubabejekezya bantu babelekela Leza.—1 Petulo 5:8; Ciyubunuzyo 12:10.\nBusena Bwamyuuya Mibuzyo Yamu Bbaibbele Yaingulwa\nLeza wapa nzila zyone zikonzya kumukwabilila kukulwanwa a Saatani.\nAmbweni mulalibuzya kuti, nkaambo nzi nyika ncoizwide mapenzi sunu? Bbaibbele liyiisya kuti lino-lino Leza uyoobweza ntaamu akulemununa bantu kuzintu zibakatazya, mbuli kupenga, kuciswa akufwa.


Sikapepele wa JW Broadcasting\nBbuku Lyaamwaka lya Bakamboni ba Jehova Lyamu 2016\nAMUBALE MU Afrikaans Albanian Arabic Armenian Azerbaijani Azerbaijani (Cyrillic) Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch Efik English Estonian Fijian Finnish French Georgian German Greek Haitian Creole Hiligaynon Hungarian Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Malagasy Myanmar Norwegian Ossetian Polish Portuguese Romanian Russian Sepedi Serbian (Cyrillic) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Thai Tsonga Turkish Ukrainian Xhosa Yoruba Zulu\n“Eelo Kaka Tulaiyanda JW Broadcasting!”\nMU October 6, 2014, bubambe bwakusola sikapepele waa Intaneti uutegwa JW Broadcasting bwakatalisyigwa mumwaambo wa Chingisi. * Kuzwa mu August 2015, makani aabandikwa mulisikapepele ooyu akasandululwa mumyaambo iyiinda ku 70 kutegwa abalo bakwesu abacizyi banji bagwasyigwe amakani aakumuuya aaya aayaka. Bantu banji ibeebelela nyika yoonse mboizulwa baamba majwi aakulumba kujatikizya cipego cipya eeci cikondelezya. Pele ino ncinzi cakajatikizyidwe mukupanga sikapepele wa JW Broadcasting?\nCakusaanguna, kwakali kuyandika kujana busena ibweelela. Kumaofesi mapati aa Bakamboni ba Jehova mu Brooklyn, New York, ibusena bweelela bwakasalwa mumayake aategwa 30 Columbia Heights. Mumvwiki yomwe buyo, busena oobo ibwakasalwa bwakasalazyigwa, mpoonya cibeela cilanganya zyakubambulula icitegwa Maintenance Department cakatalika kubamba busena oobo kuti bweelele kumwaila mapulongilamu aamulisikapepele alimwi nkamu yabasikupanga mapulani bakapanga situdiyo iilibonya kabotu mukati alimwi yamazuba aano. Bakwesu abacizyi banji bamucisi ca United States bakali kubeleka mane masiku ikwaanza situdiyo alimwi akubona mbobakonzya kwiiyaka cakufwambaana. Kuvwuntauzya ikuvwula kutola myezi iili mbwiibede kwakacitwa mumazuba masyoonto buyo, mpoonya cakutasowa ciindi cibeela cuula zintu icitegwa Purchasing Department cakatalika kooda zintu zinji izyakali kuyandika.\nNtambo zinji ziindene-indene zyakabikkwa, mpoonya bakabikkila maano kubona kuti zyoonse zibelesyo zyakali kubeleka kabotu. Aaciindi nciconya eeci, mumasitudiyo eesu aaku Patterson, nkamu yesu yabaimbi ibabelesya ziimbyo yakali kulekkooda nyimbo iilila kumatalikilo aamapulogilamu, antoomwe abakwesu abacizyi ibakaboolede kuzwa mumasi manji kuzyoolekkooda nyimbo. Tubbuku twamakani twakalembwa, kwakabikkwa bubambe bwakucita zitondezyo zyazintu izyakacitika kale, alimwi bakwesu abacizyi ibabelekela mumasitudiyo eesu aaku Brooklyn, Patterson, alimwi aku Wallkill kubikkilizya amasi aambi nyika yoonse mboizulwa bakabeleka canguzu kupanga mavidiyo. Ciindi situdiyo noyakamana kuyakwa alimwi azibelesyo zyoonse nozyakabikkwa, mulimo wakatalika wakulibambila makani aakali kuyoobandikwa mulisikapepele mumyezi misyoonto iyakusaanguna.\nSitudiyo ya JW Broadcasting, ku Brooklyn, New York\nNotwakabuzya syaazibwene umwi mumulimo ooyu kuti naa inga citola ciindi cilamfwu buti kuyaka situdiyo iili boobu, wakaamba kuti bunji bwaziindi mulimo ooyu inga utola mwaka woonse acisela. Bakwesu abacizyi bankutwe bakaumanizya mulimo ooyu mumyezi yobilo buyo!\nIzyacitika zilakkomanisya kapati! Pulogilamu yamwezi umwi aumwi, yalo bunji bwaziindi iibikkwa aawebbusaiti mubuzuba bwa Muhulo bwakusaanguna mumwezi, ileebelelwa ziindi ziinda kumamiliyoni obilo mumwezi ooyo. Kubikkilizya amavidiyo aambi oonse, mapulogilamu aamulisikapepele aleebelelwa ziindi ziinda kumamiliyoni aali kkumi amwezi.\n“Pulogilamu eeyi yandipa kuba afwaafwi kapati ambunga ya Jehova alimwi a Kabunga Keendelezya. Ndilizyi kuti ndizulilwa mumukwasyi imuli luyando ncobeni.”—Kenya\nIno bantu ba Jehova balimvwa buti kujatikizya cipego cakumuuya eeci cipya? Ngaaya majwi amwi masyoonto buyo aakulumba:\n“Obuno busiku buli akati kamasiku aandikkomanisya kapati mubuumi bwangu! Sunu masiku, mebo abakaintu bangu twali kweebelela pulogilamu yamu May 2015 ya JW Broadcasting, ndilikkomene kapati cakunga tandijisi amajwi aakwaamba. Pulogilamu eeyi ili akati kazipego zibotu kapati nzyondatambula kuzwa kuli Jehova. Tulumba Kabunga Keendelezya alimwi abakwesu abacizyi boonse ibakabeleka canguzu kutubambila cipego eeci cakumuuya citaliboteli.”—Indonesia.\n“Ndilino buyo aawa bakwesu banji nobajana coolwe cakumvwa umwi wamu Kabunga Keendelezya kapa makani. Lino tulakonzya kubamvwa alimwi akubabona. Kwiinda mbocakabede kaindi, lino tulimvwa kuba afwaafwi kapati abamu Kabunga Keendelezya alimwi abunyina bwanyika yoonse.”—Kenya\n“Akaambo kakuti balumi bangu tabali bakamboni, cilandikatazya kapati kukomba mumukwasyi antoomwe abana bangu bobilo. Aboobo, mebo kundigama mapulogilamu aaya aamulisikapepele andigwasya kapati. Andipa kulimvwa kuti ndili cibeela cambunga ya Leza, alimwi alandikulwaizya kapati mebo abana bangu. Masimpe eeci ncilongezyo cizwa kuli Jehova.”—Britain.\n“Eelo kaka tulaiyanda JW Broadcasting! Mipailo yesu yakaingulwa ciindi mapulogilamu naakatalika kusandululwa amumyaambo iimbi. Tulakulwaizigwa kapati bakwesu notubona mbomukkomene, alimwi ambomukukkomanina kukomba Jehova. Kuzwa ciindi noyakatalika pulogilamu yesu yamulisikapepele, lino tulimvwa kuti tuli cibeela ncobeni cambunga ya Jehova iitaliboteli alimwi iigambya.”—Czech Republic.\n“Kuswiilila makani aapegwa abakwesu bamu Kabunga Keendelezya mumwaambo wangu kwayumya cilongwe cangu a Jehova.”—Brazil.\n“Ndabelekela Jehova kwamyaka iili 16 lino, pele kunze lyabuzuba mbondakabbapatizyigwa kunyina buzuba mbondakakkomene akubotelwa kapati mbuli sunu. Twamulumba bakwesu akaambo ka JW Broadcasting.”—Brazil.\nKwiinda mukugwasyigwa a Jehova, tusyoma kuti JW Broadcasting ilazumanana kuba pulogilamu iibagwasya kapati babunyina nyika yoonse mboizulwa alimwi akupa kuti Jehova, azumanane kulemekwa akutembaulwa.\n^ par. 1 Mulakonzya kweebelela sikapepele wa JW Broadcasting kwiinda mukuunka a tv.jw.org.\nLugwalo Lwamwaka wa 2016\nKufwambaana Kuyaka Maanda aa Bwami\nIno Mulimo Wakuyaka ku Warwick Wasika Aali?\nKukambaukila Bantu Bakatazya Kujana\nBbaibbele lya Busanduluzi Bwanyika Mpya Mumyaambo Aimbi\nLipooti Yaamba Zyalubeta\nAmerica Ansumbu Zyeengelede\nAsia a Middle East\nCisi ca Indonesia Mubufwaafwi\nOoku Nkondiyanda Kuyootalikila!\nNzila Zyakusaanguna Kubelesyegwa Mubukambausi\nNkamu Iitegwa Bibelkring\nBakali Kulukkomanina Lubono Lwakumuuya\nKu West Java Kwazyalwa Micelo\nMujoko Lyacisi ca Japan\nBamisyinali ba Cikolo ca Gileadi Basika\nMulimo Wakomena Kuya Kujwe\nKwasika Bamisyinali Abambi\nMwana wa Sara Ncobeni\nNdakafwutuka Manyongwe Aaba Kkomyunizimu\nMupainiya Waalubazu Kwamyaka Iili 50\nMusololi Wazigwebenga Waba Sicisi Uulemekwa\nBakanzide Kuzumanana Kusyomeka\nTiibakaleka Kuswaangana Antoomwe\nLuyando lwa Bunakristo Ciindi Cantenda\nKunyina Notwakali Kunga Twatama Lusyomo Lwesu\nTwakatobela Malailile—Aboobo Twakafwutuka!\nKwaambilizya Zina lya Jehova Katukkomene\nOfesi Yamutabi Iili Mumulengalenga\n“Jehova Wakatulongezya Munzila Njotwatakali Kuyeeyela!”\nMyaka Iili 100 Iyainda—1916\nMyeelwe Yoonse Yamu 2015\nBuzuba bwa Ciibalusyo—Bwasanu, April 3, 2015\nMabala Amusale naa muyanda kukkopa zyakamwaigwa Bbuku Lyaamwaka lya Bakamboni ba Jehova Lyamu 2016


Levitiko 22 IBBAIB63 - Lino Jehova wakaambila Musa - Bible Search\nMilao aimwi yabapaizi\n1Lino Jehova wakaambila Musa kuti, 2-Ambila Aroni abana bakwe kuti balipambule azintu zisalala zyabana ba-Israyeli nzibandisalazizya, kuti batasofwaazyi izina lyangu lisalalisya, Ndime Jehova. 3-Kobaambila kuti, Kufumbwa muntu walunyungu lwanu mumazyalani aanu oonse uuswena kufwaafwi kuzintu zisalala zyabana ba-Israyeli nzibasalazizya Jehova, nacisofweede, oyo muntu ulatandwa kubusyu bwangu. Ndime Jehova. 4-Kufumbwa muntu akati kabana ba-Aroni uuli acinsenda na lusenso teelede kulya zintu zisalalisya mane akasalale. Alimwi kufumbwa uuampa cintu cisofweede nkaambo kamufu nanka mwaalumi uusofweede bwaalumi bwakwe, 5-na muntu uuampa ciyavula ansi cikonzya kusofwaazya nanka muntu uukonzya kumusofwaazya abusofwi buli buti abuti— 6-muntu uuampa cintu cili boobo ulasofwaala mane kusikila kumabbililo aazuba, alimwi teelede kulya zintu zisalalisya cita sansi asambe amubili. 7-Lino izuba lyabbila buyo ulasalala; musule lyaboobo ulakonzya kulya zintu zisalalisya, nkaambo nzezilyo zyakwe. 8-Munyama uulifwida nanka uulumwa, teelede kulya nyama yakwe pe, kuti atalisofwaazyi. Ndime Jehova. 9-Babambe lubeta lwangu, kuti batajani kaambo, batafwi ciindi cakulisofwaazya. Ndime Jehova uubasalazya.\n10-Bazwakule tabeelede kulya zintu zisalalisya. Mweenzu uuswaya kumupaizi, nanka similimo uuvola mali, boonse tabeelede kulya zintu zisalalisya. 11Pele na mupaizi waula muntu amali aakwe, oyo muntu alye. Abaabo ibazyalwa muŋanda yakwe, abo balalya cilyo cakwe. 12Na mwana musimbi wamupaizi wakwatwa kumuzwakule, teelede kulya zilyo zyacipaizyo cazintu zisalalisya. 13-Pele na oyo mwana musimbi wamupaizi wafwidwa mulumi na kulekwa, nkabela taakwe bana, alimwi waboola kuŋanda yawisi mbubonya mbuli mumazuba aabwanike bwakwe, alye zilyo, zyawisi. Pele kutabi muzwakule uuzilya pe. 14-Na muntu walya cintu cisalalisya mukutaziba, uleelede kuyungizya cipanzi casanu akuboozezya mupaizi eco cintu cisalalisya. 15Batasofwaazyi zintu zisalalisya zyabana ba-Israyeli nzebaletela Jehova, 16kuti batajani mulandu ciindi cakulya zintu zisalalisya, nkaambo ndime Jehova uubasalazya.\nMilao aimwi yazipaizyo\n17Lino Jehova wakaambila Musa kuti, 18-Ambila Aroni abana bakwe abana boonse ba-Israyeli kuti, Kufumbwa muntu waluzubo lwa-Israyeli, na wabeenzu bakalakala mucisi ca-Israyeli, uuleta cipaizyo cakwe, neciba cipaizyo cakukonkezya neciba cakupa buyo, zyoonse nzebaletela Jehova kukumutentela, 19na muyanda kutambulika, cibe mucende uutakwe kampenda akati kaŋombe nanka imbelele nanka impongo. 20-Cintu cijisi kampenda, mutacipaizyi pe, nkaambo tacitambuliki. 21-Amuntu uutuulila Jehova cipaizyo cakutontozya, neciba cakukonkezya neciba cakupa buyo, munyama ngwaleta, niiba iŋombe niiba imbelele, uleelede kululama kuti atambulike; atabi akampenda nekaba komwe. 22Moofu na uutyokede na mulema na uuli azilonda na sicibulu na sibwele, abo boonse toelede kubapaizizya Jehova nekuba kubatentela Jehova acipaililo. 23-Musune na kabelele uulampya cizo cimwi na uucesya cizo cimwi ulakonzya kuba cipaizyo cakupa buyo, pele tatambuliki mbuli cipaizyo cacikonsyo. 24Munyama uuli amacende aapwayikide na aapasukide na aalebukide nanka uuzibidwe tamweelede kumutuulila Jehova na kumupaizya mucisi canu. 25-Abanyama bali boobo baulidwe kumweenzu, abalo tamweelede kubaleta mbuli zilyo zyaLeza wanu, Babija, balijisi kampenda, aboobo tabatambuliki.\n26Lino Jehova wakaambila Musa kuti, 27-Iŋombe na imbelele na impongo niizyalwa, ileelede kukala kulibanyina mazuba aali musanu aabili; lino kuzwa kubuzuba bwamusanu aatatu ilatambulika mbuli cipaizyo cakutentela Jehova. 28-Iŋombe na imbelele impwizi, mutaijayi abana bayo boonse mubuzuba bomwe. 29-Alimwi na mwapaizizya Jehova cipaizyo cakulumba, amupaizye kabotu kuti mutambulike. 30Ciligwe mubuzuba bomwe; citasyaali mane kubucedo pe, Ndime Jehova.\n31-Amubambe milao yangu akwiicita, Ndime Jehova. 32-Mutasofwaazyi izina lyangu lisalalisya. Ndemekwe akati kabana ba-Israyeli, Ndime Jehova uumusalazya, 33-iwakamupozya munyika ya-Egepita, kuti mbe Leza wanu, Ndime Jehova.


Basikuyandaula Kasimpe Bakusaanguna | Cisi ca Georgia: 1924-1990\nMuswaangano kunkomwe munsi-munsi adolopo lya Sokhumi, mu 1989\nMUMYAKA yakuma 1920, Basikwiiya Bbaibbele bakali kusolekesya kusikila basikuyandaula kasimpe mucisi ca Georgia. Mu 1924, kwakajalulwa ofesi mu Beirut, ku Lebanon, kutegwa isololele mulimo wakukambauka mubusena oobo kubikkilizya acisi ca Armenia, Georgia Syria alimwi aca Turkey.\nNokuba kuti mbuto zyakasimpe zyakasyangwa mucisi ca Georgia ciindi eeco, tiizyakazyala micelo iilibonya mpoonya-mpoonya. (Mt. 13:33) Nokuba boobo, mukuya kwaciindi mulumbe wa Bwami wakamwaika akubacinca kapati bantu banji mucisi ca Georgia.\nWakali Kuyanda Bululami\nCiindi nkondo yabili yanyika yoonse noyakatalika, ba Vaso Kveniashvili bakali bakubusi. Akaambo kakuti cisi ca Georgia cakali cibeela ca Soviet Union, bausyi bakasungilizyigwa kunjila mumpi yabasikalumamba ya Soviet. Aciindi eeci banyina baba Vaso bakalifwide. Ba Vaso ibakali mbebapati akati kabanabokwabo, bakatalika kubba kutegwa bajane nzyobakali kuyandika lwabo abanabokwabo.\nBa Vaso bakanjila kabunga kazigwebenga mpoonya mukuya kwaciindi bakaba bagwebenga. Bakaamba kuti: “Ndakali kulimvwa kuti kwakali bululami mubugwebenga kwiinda mumfwulumende naa akati kabanamaleya.” Pele tiilyakalampa ba Vaso bakazyiba kuti bakali kuyandaula cintu ncobatakali kukonzya kujana akati kabantu. Bakaamba kuti: “Ndakali kuyanda bululami.”\nBa Vaso Kveniashvili mu 1964, ciindi nobakaangununwa muntolongo\nMukuya kwaciindi ba Vaso bakaangwa akaambo kamicito yabugwebenga njobakali kucita alimwi akutolwa kucilabba cakupenzyezya ku Siberia. Okuya bakaswaanganya Kamboni wa Jehova, iwakaangidwe akaambo kalusyomo lwakwe. Ba Vaso bakaamba kuti: “Ndakazoocijana ncondakali kuyandaula. Kunyina bbuku lili lyoonse ndyotwakajisi, pele ndakasola mpondakali kugolela kwiiya kuzintu nzyaakali kundaambila mukwesu.”\nCiindi ba Vaso nobakaangununwa mu 1964, bakapiluka kucisi ca Georgia akubayandaula Bakamboni ba Jehova. Pele bakazumanana kubandika amwaangenyina ngobakali limwi kuntolongo kwiinda mukulembelana magwalo. Cuusisya ncakuti mulongwe wabo uusyomeka wakafwa, mpoonya ba Vaso tiibakacili kukonzya kubandika abantu ba Leza. Bakalindila kwamyaka iitandila ku 20 kutegwa babajane Bakamboni alimwi. Makani manji aajatikizya mbabo alaambwa kumbele.\nBuyumuyumu Ibwakaleta Zilongezyo\nKuli ba Valentina Miminoshvili, imukaintu uucili mwana-mwana wakucisi ca Georgia, ikwaangwa mucilabba caba Nazi kwakaleta zilongezyo zinji. Okuya bakaswaangana a Bakamboni ba Jehova kwaciindi cakusaanguna. Cintu icakabakkomanisya kapati nkubona mbobakali aalusyomo lutazungaani. Nzyobakabayiisya kuzwa mu Bbaibbele zyakabasika amoyo.\nNobakapiluka kuŋanda ciindi noyakamana nkondo, ba Valentina bakatalika kwaambila bamwi zyalusyomo lwabo lupya. Pele tiilyakalampa mulimo wabo wakapa kuti babazyibe beendelezi bamucilawo, balo ibakabaanga myaka iili 10 mucilabba cakupenzyezya ku Russia. Okuya bakaswaangana alimwi a Bakamboni ba Jehova, mpoonya mukuya kwaciindi bakabbapatizyigwa.\nNobakaangununwa kucilabba mu 1967, ba Valentina bakalongela kucisi ca Georgia nkocili kumbo, kwalo nkobakatalika alimwi mulimo wakukambauka cabupampu. Tiibakazyi kuti muciindi cisyoonto bakali kuyooba bwiinguzi kumupailo iwakapailwa camoyo woonse.\nJehova Wakayiingula Mipailo Yabo\nMu 1962, mucizyi Antonina Gudadze wakalonga kuzwa ku Siberia kuya kucisi ca Georgia ciindi mulumaakwe uutali kamboni naakasala kuti apiluke kucisi cokwabo. Kabali ku Siberia, ba Antonina bakakazyiba kasimpe kwiinda muli Bakamboni ibakaangidwe akutolwa ku Siberia. Kabakkala ku Khashuri, dolopo ilili mucisi ca Georgia nkocili kujwe, bakaandanizyigwa abasyominyina.\nMukwasyi waba Gudadze mumyaka yakuma 1960\nBa Antonina balayeeya Jehova mbwaakaingula mipailo yabo kabati: “Bumwi buzuba ndakatambula cipego kuzwa kuli bamaama ku Siberia, mukati ndakajana mabbuku aamba zyamu Bbaibbele aakasisidwe kabotu-kabotu. Ndakazumanana kutambula cakulya cakumuuya munzila njiyonya eeyi kwamyaka iili cisambomwe iyakatobela. Lyoonse, ndakali kumulumba Jehova akaambo kabusolozi bwakwe bwakumuuya, kundiyumya-yumya alimwi akundilanganya.”\nNokuba boobo, ba Antonina bakali balikke. Bakaamba kuti: “Lyoonse ndakali kumulomba Jehova kuti andiswaanganye alimwi abakwesu antoomwe abacizyi. Bumwi buzuba, bamakaintu bobilo bakanjila mucintoolo mondakali kubeleka mulimo wakusambala. Bakandibuzya kuti: ‘Sena ndinywe ba Antonina?’ Kusangalizya kwabo kwakandipa kuzyiba kuti bakali bacizyi bangu bakumuuya. Twakakumbatana mpoonya akutalika kulila.”\nBa Valentina Miminoshvili bakali akati kabacizyi aaba. Eelo kaka ba Antonina bakakkomana kapati kuzyiba kuti miswaangano yakali kucitwa mucisi ca Georgia nkocili kumbo! Bakali kuunka kumiswaangano ciindi comwe amwezi nokuba kuti nkoyakali kucitilwa kwakali kulampa makkilomita ainda ku 300 kuzwa nkobakali kukkala.\nKasimpe Kazwidilila Mucisi ca Georgia Nkocili Kumbo\nMumyaka yakuma 1960, bamwi Bakamboni ibakali kupenzyegwa abeendelezi mumasena aamwi aa Soviet Union bakasala kulongela kumasena aambi kwalo bukkale nkobwakali kabotu. Mukwesu Vladimir Gladyuk, imusungu alimwi iwakajisi nguzu wakali umwi wambabo. Mu 1969, wakalonga kuzwa mu Ukraine kuunka kudolopo lya Zugdidi, mucisi ca Georgia nkocili kumbo.\nBa Lyuba aba Vladimir Gladyuk\nKumatalikilo, aabo ibakaboola kucisi ca Georgia bakali kweendelezya miswaangano mumwaambo waci Russian. Nokuba boobo, mbobakali kuyaabuvwula bana Georgia ibakatalika kujanika kumiswaangano lyoonse, bubambe bwakabikkwa bwakuti miswaangano kayeendelezyegwa mumwaambo waci Georgian. Mulimo wakugwasya bantu kuba basikwiiya wakazwidilila kapati cakuti mu August 1970, bantu ibali 12 bamucisi eeci bakabbapatizyigwa.\nCiindi camupeyo mu 1972, ba Vladimir amukwasyi wabo bakalongela kudolopo limbi litegwa Sokhumi kunkomwe yalwizi lutegwa Black Sea. Ba Vladimir bakapandulula kuti: “Twakalimvwa kuyuma kumuuya alimwi twakamulumba Jehova akaambo kakutulongezya. Okuya mbungano yakakomena cakufwambaana kapati.” Ciindi camupeyo eeco, Ciibalusyo cakusaanguna cakacitwa mudolopo lya Sokhumi, alimwi bantu ibali 45 bakajanika.\n“Ndakaswiilila Camoyo Woonse”\nBa Babutsa Jejelava, lino ibajisi myaka ibalilwa kuma 90, bali akati kabantu ibakasaanguna kutambula kasimpe cakufwambaana mudolopo lya Sokhumi kumatalikilo aamwaka wa 1973. Bakaamba kuti: “Bumwi buzuba, ndakabona bamakaintu bone ibakajisi mubandi uukkomanisya. Bobilo akati kabo bakali bamasiite, mpoonya bambi bobilo ndakazoozyiba kuti bakali Bakamboni ba Jehova.” Umwi mucizyi wakali mukaintu waba Vladimir Gladyuk, wazina lyakuti Lyuba, mpoonya uumbi wakali Itta Sudarenko, painiya musungu kapati waku Ukraine.\nBa Babutsa Jejelava mu 1979 amu 2016\nBa Babutsa balayeeya mbobakalimvwa ciindi nobakamvwa mubandi wabamakaintu aabo, bakati: “Ndakaswiilila camoyo woonse.” Ciindi nobakamvwa kuti Leza ulijisi zina lyakwe limugeme, cakufwambaana bakatola lubazu mumubandi akubuzya naa bakali kukonzya kulibona zina eelyo mu Bbaibbele. Bakabuzya mibuzyo minji cakuti mubandi ooyo wakatola mawoola otatwe.\nBa Babutsa bakalibilika naa bakali kuyoobabona Bakamboni alimwi, aboobo bakabuzya kuti: “Sena mulaunka akundisiila limwi?”\nBacizyi bakaingula kuti: “Peepe, tatukoomusiila limwi. Tuyooboola alimwi mu Mujibelo.”\nBuzuba bwamu Mujibelo nobwakasika, ba Babutsa bakakkomana kapati kubabona bacizyi aaba alimwi! Mpoonya-mpoonya ciiyo ca Bbaibbele cakatalisyigwa. Kumamanino aaciiyo, ba Babutsa bakayanda kusinizya kuti mubandi abantu ba Leza utagoleli waawa. Bakalyaambauzya kuti: ‘Ndakabajana bantu aaba. Lino ndeelede kusinizya kuti ndilazumanana kubandika ambabo.’\nBa Babutsa bakajana muzeezo. Bakaamba kuti: “Ndakalizyi kuti ba Lyuba balikwetwe, aboobo ndakabuzya ba Itta naa abalo balikwetwe. Ba Itta bakaingula kuti tabakwetwe. Calukkomano ndakaamba kuti: ‘Nkokuti amulongele kuŋanda yangu! Kuli malo obilo, alimwi alambe akati. Tulakonzya kubikka Bbaibbele aansi aalambe akubandika kujatikizya Bbaibbele naaba masiku!’” Ba Itta bakazumina kulomba ooku akulongela kuŋanda yaba Babutsa.\nKabayeeya ciindi eeci, ba Babutsa bakaamba kuti: “Zimwi ziindi tiindakali koona masiku akaambo kakuti ndakali kuzinzibala kuyeeya nzyondakaiya. Cakutayeeyela ndakali kuba amubuzyo mumizeezo. Mpoonya ndakali kubabusya ba Itta, akwaamba kuti: ‘Ba Itta, amubweze Bbaibbele lyanu. Ndijisi mubuzyo! Kabalipikisa meso, ba Itta bakali kwiingula kuti: ‘Kunyina bubi basa.’ Mpoonya bakali kujalula Bbaibbele akunditondezya bwiinguzi.” Nokwakainda mazuba otatwe buyo kuzwa ba Itta nobakalonga, ba Babutsa bakatalika kukambauka makani mabotu!\nBa Babutsa bakalijisi mulongwe, wazina lya Natela Chargeishvili. Ba Babutsa bakaamba kuti: “Ndakali kuyeeya kuti lubono lulamusinkila kutambula kasimpe, pele cikkomanisya ncakuti tiicakaba boobo. Kuzwa kumubandi nguwenya wakusaanguna, kasimpe wakakatambula cabusungu. Tiilyakalampa, boonse bobilo cabusungu bakatalika kwaambila balongwe babo, babelesinyina alimwi abasimukobonyina kujatikizya bulangizi mbobakajisi.\n1924-1990 Basikuyandaula Kasimpe Bakusaanguna


Zipenzyo Zyamu Egepita Canamba 4 Kusikila ku 9 | Ziiyo Zyabana Zyamu Bbaibbele\nMusa a Aroni bakaunka kuli Farao kuyoomwaambila mulumbe wa Leza wakuti: ‘Ikuti utabazumizyi bantu bangu kuunka, ndilakutumina mazimbwa.’ Mazimbwa akazula mumaanda aabana Egepita, bavwubi abacete. Nyika yoonse yakazula mazimbwa. Pele kunyika ya Goseni bana Israyeli nkobakali kukkala kwakanyina. Kutalikila acipenzyo eeci cane, zipenzyo zyakali kupenzya buyo bana Egepita. Farao wakalomba kati: ‘Amumukombelezye Jehova kutegwa aagusye mazimbwa aaya. Mpoonya mulaunka.’ Pele ciindi Jehova naakagwisya mazimbwa, Farao wakacinca maano. Sena Farao kuli ncaakaiya?\nJehova wakaamba kuti: ‘Ikuti naa Farao atabaleki bantu bangu kuunka, banyama babana Egepita bayoociswa akufwa.’ Buzuba bwakatobela banyama bakatalika kufwa. Pele banyama babana Israyeli kunyina nobakafwa pe. Nokuba boobo, Farao wakazumanana kuyumya moyo, alimwi kunyina naakabaleka kuti baunke.\nKumane Jehova wakaambila Musa kuti apiluke kuli Farao akufwusa twe mumuwo. Itwe eelyo lyakaba kasuko ikakalundumukila bana Egepita boonse. Kasuko aaka kakapa kuti bana Egepita boonse abanyama babo babe azyuute. Nokuba boobo, Farao wakakaka kuleka bana Israyeli kuti baunke.\nJehova wakamutuma Musa alimwi kuli Farao amulumbe ooyu: ‘Sena ucibakasya bantu bangu kuti baunke? Juunza kuyoowa civwulamabwe mucisi coonse.’ Buzuba bwakatobela, Jehova wakaleta civwulamabwe, mizumo alimwi andabo. Cakali civwulamabwe cipati kapati ncobatanabwene bana Egepita. Zisamu azisyango zyoonse zyakanyonyoonwa, pele mu Goseni kunyina nozyakanyonyoonwa pe. Farao wakaamba kuti: ‘Amutukombelezyele Jehova kuti cileke civwulamabwe! Mpoonya mulaunka.’ Mbocakalekela buyo civwulamabwe amvwula, Farao wakacinca maano.\nKumane Musa wakati: ‘Lino nsozi zinji ziyoolya zisyango zyoonse izyakasyaala kucivwulamabwe.’ Nsozi zinji zyakalya zyoonse izyakasyeede mumyuunda alimwi amuzisamu. Farao wakalomba alimwi kuti: ‘Amutukombelezyele Jehova kutegwa nsozi zinji zyuunke.’ Pele nokuba kuti Jehova wakazigusya nsozi, Farao wakazumanana kuyumya moyo.\nJehova wakaambila Musa kuti: ‘Tambika janza lyako kujulu.’ Mpoonya-mpoonya, kujulu kwakasiya mbi. Kwamazuba otatwe, bana Egepita tiibakali kukonzya kubona cintu cili coonse naa muntu uuli woonse. Pele bana Israyeli balikke mbobakajisi mumuni mumasena mobakali kukkala.\nFarao wakati kuli Musa: ‘Yebo abantu bako inga mwaunka. Pele banyama banu mubasiye.’ Musa wakati: ‘Tweelede kubabweza banyama besu kutegwa tukababelesye mukukomba Leza wesu.’ Farao wakanyema kapati akwaamba kuti: ‘Kozwa aawa! Nditakakuboni kabili, buyo-buyo ndiyookujaya.’\n“Muyoolubona alimwi lwiindano luliko akati kamuntu mululami amubi, akati kayooyo uubelekela Leza ayooyo uutamubelekeli.”—Malaki 3:18\nMibuzyo: Ino nzipenzyo nzi zimbi Jehova nzyaakaleta? Ino zyakaindene buti azyakusaanguna zyotatwe?\nIZYAKUCITILA ANTOOMWE NOMUKOMBA MUMUKWASYI\nMusa alimwi a Aroni bakatondezya busicamba nobakali kubandika a Farao singuzu. Amukkope zyakucita eezyi akuzibandika antoomwe mumukwasyi.


Amubagwasye Basikwiiya Bbaibbele Kutegwa Babbapatizyigwe — LAIBBULALI YAA INTANETI ya Watchower\nw21 June map. 2-7\nAMUMUGWASYE SIKWIIYA KUTI KAZIBELSYA ZINTU NZYAIYA\nAMUBAZYIBYE BASIKWIIYA KUBAKOMBINYOKO\nAMUMUGWASYE SIKWIIYA KUCILEKA KUYOOWA\nCIBALO CAKWIIYA 22\n“Umwi aumwi wanu abbapatizyigwe.”—MIL. 2:38.\nLWIIMBO 72 Kwaambilizya Kasimpe ka Bwami\n1. Ino bantu ibakali munkamu mpati yamumwaanda wamyaka wakusaanguna bakaambilwa kucita nzi?\nNKAMU mpati yabaalumi abamakaintu ibakali kuzwa mumasi manji ibakali kwaambaula myaambo iindene-indene yakalibungene. Obuya buzuba kwakacitika cintu cigambya kapati. Ba Juda bamwi cakutayeeyela bakatalika kwaambaula myaambo yabantu ibakazwa mumasi aaindene-indene. Nokuba kuti nkamu eeyi yakagambwa, pele cakabagambya kapati makani ngobakali kwaamba ba Juda aabo alimwi amwaapostolo Petro. Makani akali kubikkilizya mulumbe iwakali kukonzya kubafwutula kuti nobakatondezya lusyomo muli Jesu Kristo. Mulumbe wakabasika amoyo bantu ibakali munkamu. Bantu bakaukkomanina kapati cakuti bakabuzya kuti: “Ino tucite buti?” Mukwiingula, Petro wakabaambila kuti: “Umwi aumwi wanu abbapatizyigwe.”—Mil. 2:37, 38.\nMukwesu amukaintu wakwe basololela ciiyo ca Bbaibbele kumwaalumi uucili mwana-mwana kubelesya bbuku lya Amupone Kukabe Kutamani! (Amubone muncali 2)\n2. Ncinzi ncotutiilange-lange mucibalo eeci? (Amubone cifwanikiso icili aacivwumbyo.)\n2 Cintu citobela icakacitika cilakkomanisya kapati. Bantu babalilwa ku 3,000 bakabbapatizyigwa mubuzuba oobo, akuba basikwiiya ba Kristo. Aaya ngaakali matalikilo aamulimo mupati Jesu ngwaakalailila basikwiiya bakwe kuti kabacita. Mane kusikila asunu basikwiiya bakwe balaucita mulimo ooyu. Mazuba aano, tatukonzyi kugwasya muntu kusika antaamu yakubbapatizyigwa mumaminiti masyoonto buyo. Cilakonzya kutola myezi, mwaka naa kwiinda waawo kutegwa sikwiiya asike ambaakani eeyi. Kuyandika kubeleka canguzu kutegwa muntu abe sikwiiya wa Kristo. Mucibalo eeci, tulalanga-langa ncomukonzya kucita kutegwa mugwasye basikwiiya Bbaibbele kubbapatizyigwa.\n3. Kweelana alugwalo lwa Matayo 28:19, 20, ncinzi ncayelede kucita sikwiiya kutegwa ayelele kubbapatizyigwa?\n3 Katanabbapatizyigwa, amumugwasye sikwiiya Bbaibbele kuzibelesya zintu nzyoliyiisya Bbaibbele. (Amubale Matayo 28:19, 20.) Ciindi sikwiiya nazibelesya nzyaiya, uba mbuli “muntu musongo” waambidwe mucikozyanyo ca Jesu iwakasya akuyaka ŋanda yakwe amwala. (Mt. 7:24, 25; Lk. 6:47, 48) Mbuti mbotukonzya kugwasya sikwiiya kubelesya zintu nzyaiya? Atulange-lange zintu zyotatwe nzyotukonzya kucita.\n4. Mbuti mbotukonzya kugwasya sikwiiya kubelekela ambaakani yakubbapatizyigwa? (Amubone kabbokesi kakuti “Amumugwasye Sikwiiya Kulibikkila Mbaakani Akuzizuzikizya.”)\n4 Amumugwasye sikwiiya kulibikkila mbaakani. Nkaambo nzi ncomweelede kucita boobu? Atulange-lange cikozyanyo eeci: Kuti kamuunka kubusena kulamfwu amootokala, inga kamuyaabwiima mumasena mabotu. Eeci inga camupa kubona musinzo kuti tauli mulamfwu. Mbubwenya buyo, ciindi sikwiiya Bbaibbele nalibikkila mbaakani zitakatazyi alimwi akuzizuzikizya, ulalangilwa kutalika kubona kuti ayalo mbaakani yakubbapatizyigwa ilakonzyeka. Amubelesye cibeela cakuti “Mbaakani” icili mubbuku lya Amupone Kukabe Kutamani! kugwasya sikwiiya kulibikkila mbaakani. Kumamanino aciiyo cimwi acimwi, amubandike asikwiiya kubona mbaakani njaalibikkila mboikonzya kumugwasya kuzibelesya nzyaaiya. Ikuti nywebo kamujisi mbaakani yiindene ayasikwiiya, amwiilembe acibeela cakuti “Mbaakani Zimbi.” Lyoonse kamucibelesya cibeela eeci kulingula mbaakani zipati-pati alimwi azeezyo zitakatazyi nzyaakalibikkila sikwiiya.\nAmumugwasye Sikwiiya Kulibikkila Mbaakani Akuzizuzikizya\n1. Amubandike anguwe mbaakani nzyakonzya kulibikkila\n2. Amumutondezye ncakonzya kucita kutegwa azizuzikizye mbaakani zyakwe\n3. Lyoonse amumulumbe akaambo kakuyaambele nkwacita\n5. Kweelana alugwalo lwa Marko 10:17-22, ncinzi Jesu ncaakaambila mwaalumi muvwubi kucita, alimwi nkaambo nzi?\n5 Amubagwasye basikwiiya kucinca bukkale bwabo. (Amubale Marko 10:17-22.) Jesu wakalizyi kuti cilakonzya kumuyumina mwaalumi muvwubi kusambala zintu zyakwe zyoonse. (Mk. 10:23) Pele wakaambila mwaalumi kuti acince bukkale bwakwe. Nkaambo nzi? Nkaambo wakali kumuyanda. Zimwi ziindi, tulakonzya kuwayawaya kukulwaizya sikwiiya kubelesya zintu nzyaiya akaambo kakuti swebo tuyeeya kuti talibambilide kucinca. Cilakonzya kutola ciindi kuti bantu basamunune buntu bwabo bwakaindi akusama bupya. (Kol. 3:9, 10) Pele kuti mwafwambaana kumwaambila sikwiiya kuti weelede kucinca bukkale bwakwe, ulakonzya kufwambaana kutalika kucinca. Kwiinda mukuba amibandi iili boobu, mutondezya kuti mulamubikkila maano sikwiiya.—Int. 141:5; Tus. 27:17.\n6. Nkaambo nzi ncociyandika kubuzya mibuzyo iigwasya kuzyiba mbwayeeya sikwiiya?\n6 Cilayandika kapati kubuzya sikwiiya mbwayeeya kujatikizya makani ngotubandika. Eeci ciyootugwasya kuzyiba makani ngazyi sikwiiya alimwi akusyoma. Kuti kamucita oobu lyoonse, kumbele ciyoomuubila kubandika makani aakonzya kumukatazya kusyoma sikwiiya. Mubbuku lyakuti Amupone Kukabe Kutamani! kuli mibuzyo minji iigwasya kuzyiba mbwayeeya sikwiiya. Mucikozyanyo, muciiyo 04 kuli mubuzyo wakuti: “Ino muyeeya kuti Jehova ulimvwa buti ciindi nomubelesya zina lyakwe?” Muciiyo 09 muli wakuti: “Nzintu nzi nzyomunga mwayanda kubikkilizya mumipailo yanu?” Ciindi cakusaanguna, cilakonzya kumuyumina sikwiiya kwiingula mibuzyo eeyi. Mulakonzya kumuyiisya sikwiiya kuyeeya magwalo alimwi azifwanikiso zili mubbuku.\n7. Mbuti mbotukonzya kuzibelesya kabotu zyakuluula zyakacitika ncobeni?\n7 Ciindi sikwiiya naacizyiba ncayelede kucita, mweelede kubelesya zyakuluula zyakacitika ncobeni kutegwa mumukulwaizye. Mucikozyanyo, kuti sikwiiya kacimuyumina kujanika kumiswaangano, mulakonzya kumutondezya vidiyo yakuti “Jehova Wakandilanganya” iijanika muciiyo 14 mucibeela cakuti “Amuzyibe Zinji.” Muziiyo zinji zyabbuku lyakuti Amupone Kukabe Kutamani!, muyoojana zyakuluula zili boobu mucibeela cakuti “Amwiiye Zinji” naa cakuti “Amuzyibe Zinji.”* Tamweelede kweezyanisya sikwiiya wanu amuntu uumbi kwiinda mukwaamba kuti, “Kuti naa walo wakacikonzya, nkokuti andinywe inga mwacikonzya.” Amuleke sikwiiya alisalile cakucita. Muciindi caboobo, amunomoone twaambo tugaminide itwakagwasya muntu uuli muvidiyo kubelesya ncoliyiisya Bbaibbele. Ambweni mulakonzya kwaamba kaambo komwe kamumagwalo naa cintu cacigaminina cakacitwa. Kuti kacikonzyeka, amukankaizye Jehova mbwaakamugwasya muntu uuli muvidiyo.\n8. Mbuti mbomukonzya kugwasya sikwiiya kuyanda Jehova?\n8 Amumugwasye sikwiiya kuyanda Jehova. Munzila nzi? Amujane ciindi cakugwasya sikwiiya wanu kwiiya zinji kujatikizya Jehova. Amumugwasye sikwiiya kubona Jehova kuti ngu Leza uukkomene walo uuyanda kugwasya baabo bamuyanda. (1Tim. 1:11; Heb. 11:6) Amumutondezye sikwiiya kuti ulakonzya kugwasyigwa kwiinda mukubelesya makani ngaiya alimwi akumupandulwida kuti kucita boobu kutondezya luyando ndwajisi kuli Jehova. (Is. 48:17, 18) Sikwiiya wanu uyookulwaizyigwa kucinca bukkale bwakwe ciindi luyando ndwajisi kuli Jehova noluyaabuyuma.—1Joh. 5:3.\n9. Kweelana alugwalo lwa Marko 10:29, 30, mbuti mbomukonzya kugwasya muntu kwaaba zintu zimwi kutegwa ayelele kubbapatizyigwa?\n9 Kutegwa ayelele kubbapatizyigwa, sikwiiya Bbaibbele weelede kulyaaba. Mbubwenya mbuli mwaalumi muvwubi waambwa kale, basikwiiya bamwi beelede kwaaba zintu zimwi zyakumubili. Kuti mulimo ngobabeleka taweendelani anjiisyo zyamu Bbaibbele, beelede kujana mulimo uumbi. Banji bakacileka kuyanzana abalongwe ibatamuyandi Jehova. Bamwi bakazondwa abanamukwasyi ibatabayandi Bakamboni ba Jehova. Jesu wakaamba kuti bantu bamwi cilakonzya kubayumina kulyaaba munzila iili boobu. Pele wakasyomezya kuti aabo bamutobela kunyina nobayootyompwa pe. Bayoojana bulumbu bwakuba abanamukwasyi bakumuuya ibajisi luyando. (Amubale Marko 10:29, 30.) Mbuti mbomukonzya kugwasya basikwiiya Bbaibbele kuti bagwasyigwe acipego cibotu eeci?\n10. Ncinzi ncomwiiya kucakuluula camukwesu Manuel?\n10 Amube acilongwe asikwiiya wanu. Cilayandika kapati kuti nywebo mumutondezye sikwiiya kuti mulamubikkila maano. Nkaambo nzi? Amubone ncaakaamba mukwesu Manuel, uukkala ku Mexico. Ulayeeya ciindi naakacili sikwiiya Bbaibbele, wakaamba kuti: “Lyoonse katutanaiya, bayi bangu bakali kundibuzya mbondakali kupona. Bakali kundigwasya kulimvwa kwaanguluka akupa kuti kandaanguluka kubaambila makani amwi buyo. Ndakali kulimvwa kuti bakali kundibikkila maano.”\n11. Mbuti basikwiiya mbobakonzya kugwasyigwa kwiinda mukuyanzana andiswe?\n11 Amujane ciindi cakuba asikwiiya wanu, mbubwenya Jesu mbwaakali kucita abasikwiiya bakwe. (Joh. 3:22) Kuti kacikonzyeka, amumutambe sikwiiya Bbaibbele uuyaambele kuŋanda yanu, kucakulya naa kuzikweebelela JW Broadcasting yamwezi umwi. Sikwiiya ulakonzya kukkomana kapati kuti mwamutamba, ciindi balongwe bakwe abanamukwasyi nobasekelela mapobwe aatali aamumagwalo kutegwa atalendelelwi. Mukwesu Kazibwe uukkala ku Uganda, wakaamba kuti: “Ndakaiya zintu zinji kujatikizya Jehova kuzwa kubayi bangu ciindi nindakali kuyanzana ambabo mbubwenya mbuli ciindi notwakali kwiiya. Ndakabona Jehova mbwabalanganya bantu bakwe alimwi ambobakkomene. Eeci ncindakali kuyanda mubuumi bwangu.”\nCiindi nomuunka abasikumwaya baindene-indene kuciiyo ca Bbaibbele, sikwiiya ciyoomuubila kutalika kuswaangana (Amubone muncali 12)*\n12. Nkaambo nzi ncociyandika kuunka abasikumwaya baindene-indene kuciiyo ca Bbaibbele?\n12 Amutambe basikumwaya baindene-indene kuciiyo canu. Zimwi ziindi, tulakonzya kulimvwa kuti ncuuba-uba kuunka buyo tolikke kuciiyo naa kuunka buyo asikumwaya ngweena lyoonse. Nokuba kuti inga kacili cuuba-uba kucita boobo, pele sikwiiya Bbaibbele ulakonzya kugwasyigwa kapati, kuti zimwi ziindi katuunka abasikumwaya baindene-indene. Mukwesu Dmitrii uukkala ku Moldova, wakaamba kuti: “Sikumwaya uuli woonse iwakali kuboola abayi bangu kundiyiisya wakali kupandulula zintu munzila iindene. Eeci cakali kundigwasya kubona mbondakali kukonzya zibelesya nzyondakali kwiiya. Alimwi eeci cakandigwasya kutalisenda ciindi cakusaanguna nindakaunka kumuswaangano, kayi twakalibwenene kale abakwesu alimwi abacizyi banji.”\n13. Nkaambo nzi ncotweelede kugwasya sikwiiya kuti atalike kujanika kumiswaangano?\n13 Amumugwasye sikwiiya kujanika kumiswaangano yambungano. Nkaambo nzi? Nkaambo Jehova ulailila bakombi bakwe kuti kabaswaangana antoomwe, amana buya ncibeela cabukombi bwesu. (Heb. 10:24, 25) Kuyungizya waawo, bakwesu abacizyi mukwasyi wesu wakumuuya. Notuli antoomwe kumiswaangano, cili mbuli kuti tuli antoomwe aŋanda kwaabana cakulya cinona. Ciindi nomugwasya sikwiiya Bbaibbele kujanika kumiswaangano, mumugwasya kucita cintu ciyandika kapati kutegwa ayelele kubbapatizyigwa. Pele cilakonzya kumukatazya kutalika kujanika kumiswaangano. Mbuti bbuku lya Amupone Kukabe Kutamani! mbolikonzya kumugwasya sikwiiya kuzunda buyumu-yumu buli boonse ibumulesya kujanika kumiswaangano?\n14. Mbuti mbotukonzya kukulwaizya sikwiiya kutalika kuswaangana?\n14 Amubelesye ciiyo 10 cabbuku lya Amupone Kukabe Kutamani! kutegwa mukulwaizye sikwiiya wanu. Kalitanamwaigwa bbuku eeli, basikumwaya bacibwene bamwi bakalombwa kubelesya ciiyo eeci kuli basikwiiya babo. Bakaamba kuti cakagwasya kapati kukulwaizya basikwiiya kujanika kumiswaangano. Nokuba boobo, tamweelede kulindila kuti mane mukasike muciiyo 10 nomuya mumutambe kumiswaangano sikwiiya. Amufwambaane kumutamba alimwi akuzumanana kucita oobo. Basikwiiya Bbaibbele balajana mapenzi aaindene-indene. Aboobo amubikkile maano kuzintu nzyayandika sikwiiya wanu, akubona mbomukonzya kumugwasya. Mutatyompwi kuti catola ciindi kutegwa atalike kuswaangana. Amukkazike moyo akuzumanana kumutamba.\n15. Mbuyoofwu nzi mbobakonzya kuba ambubo basikwiiya besu?\n15 Sena mulayeeya mbomwakayoowede kuba umwi wa Bakamboni ba Jehova? Ambweni mwakali kuyeeya kuti inga tiimwacikonzya kukambauka kubuleya. Naa ambweni mwakali kuyoowa kuti balongwe naa banamukwasyi balakonzya kumukazya. Kuti mbomwakali kulimvwa oobo, mulakonzya kumumvwisya sikwiiya Bbaibbele wanu. Jesu wakaamba kuti bantu bamwi bakali kuyooba abuyoofwu buli boobu. Nokuba boobo, wakakulwaizya basikumutobela kuti tiibakeelede kulekela buyoofwu kubalesya kubelekela Jehova. (Mt. 10:16, 17, 27, 28) Mbuti Jesu mbwaakagwasya basikumutobela kuzunda buyoofwu bwabo? Alimwi mbuti mbomukonzya kutobela cikozyanyo cakwe?\n16. Mbuti mbotukonzya kuyiisya sikwiiya kwaambila bamwi zintu nzyaiya?\n16 Asyoonto-syoonto amumugwasye sikwiiya kutalika kwaambila bamwi nzyasyoma. Kweelede kuti basikwiiya ba Jesu bakali kulibilika ciindi naakabatuma kuyookambauka. Pele Jesu wakabagwasya kwiinda mukubaambila nkobakeelede kukambaukila alimwi amulumbe ngobakeelede kukambauka. (Mt. 10:5-7) Mbuti mbomukonzya kumwiiya Jesu? Amumugwasye sikwiiya kuzyiba nkwakonzya kukambaukila. Mucikozyanyo, amumubuzye naa kuli muntu ngwazyi uukonzya kugwasyigwa kuzyiba kasimpe kamwi kamu Bbaibbele. Mpoonya amumugwasye kulibambila mbwakonzya kwaamba kwiinda mukumutondezya nzila iitakatazyi yakwaambila bamwi kasimpe aako. Kuti kacikonzyeka, mulakonzya kucita citondezyo anguwe kubelesya nzila zyaambidwe ansi aakatwe kamakani kakuti “Bamwi Baamba Kuti” alimwi akakuti “Umwi Inga Wabuzya Kuti,” ituli mubbuku lya Amupone Kukabe Kutamani! Mwamana, amumugwasye sikwiiya kubona mbwakonzya kubelesya Bbaibbele kwiingula munzila nguba-uba acabupampu.\n17. Mbuti mbotukonzya kubelesya lugwalo lwa Matayo 10:19, 20, 29-31 ciindi notugwasya basikwiiya kusyoma Jehova?\n17 Amumugwasye sikwiiya kusyoma Jehova. Jesu wakaambila basikwiiya bakwe kuti Jehova wakali kuyoobagwasya nkaambo wakali kubayanda. (Amubale Matayo 10:19, 20, 29-31.) Amumwaambile sikwiiya wanu kuti Jehova uyoomugwasya awalo. Mulakonzya kumugwasya kusyoma Jehova kwiinda mukupaila anguwe kujatikizya mbaakani zyakwe. Mukwesu Franciszek uukkala ku Poland, wakaamba kuti: “Bayi bangu kanji-kanji bakali kuzibikkilizya mbaakani zyangu mumipailo. Nindakabona Jehova mbwaakali kwiingula mipailo yabo, cakufwambaana ndakatalika kupaila. Ndakabona Jehova mbwaakali kundigwasya lyoonse ciindi nondakali kulomba kuti mazuba amwi kanditabeleki kutegwa kandijanika kumiswaangano yambungano alimwi akumuswaangano wacooko.”\n18. Ino Jehova ulimvwa buti kujatikizya mulimo ngobacita bamayi Banakristo?\n18 Jehova ulababikkila maano kapati basikwiiya Bbaibbele. Ulalumba kubeleka canguzu nkobacita bamayi Banakristo ikugwasya bantu kuba acilongwe anguwe, alimwi ulabayanda kapati. (Is. 52:7) Kuti kamutajisi ciiyo ca Bbaibbele lino, mulakonzya kugwasya basikwiiya Bbaibbele kweelela kubbapatizyigwa kwiinda mukuunka abasikumwaya bambi kuziiyo zyabo.\nMBUTI MBOMUKOZYA KUGWASYA SIKWIIYA BBAIBBELE . . .\nkuzunda penzi lyakuyoowa?\nLWIIMBO 60 Caamba Buumi Bwabo\nMucibalo eeci tulalanga-langa Jesu mbwaakagwasya bantu kuba basikwiiya bakwe akubona mbotukonzya kumwiiya. Alimwi tulabandika zibeela zimwi zyabbuku lipya lyakuti Amupone Kukabe Kutamani! Bbuku eeli lyakabambilwa kugwasya basikwiiya Bbaibbele kuyaambele kutegwa babbapatizyigwe.\nMulakonzya kujana zyakuluula zimbi (1) mu Bbuku Ligwasya Kuvwuntauzya lya Bakamboni ba Jehova ansi aamutwe wamakani wakuti “Bbaibbele,” kumane akatwe kakuti “Mboligwasya Bbaibbele,” mpoonya aamutwe wakuti “‘Ibbaibbele Lilakonzya Kubacinca Bantu’ (Zibalo zitobelene zyamu Ngazi Yamulindizi) ”naa (2) mu JW Library® mucibeela ca Media ansi akatwe kamakani kakuti “Kubuzya-buzya Azyakuluula.”\nBUPANDULUZI BWACIFWANIKISO: Mukwesu ulaantoomwe amukaintu wakwe ciindi naiya amwaalumi uucili mwana-mwana. Aciindi cimbi, bakwesu baindene-indene bamusangana ciindi nasololela ciiyo.


Sena Bunakristo Bwanyika Bwiimininwa a Jerusalemu?\nTUBBOKESI TWAKUYIISYA 16A\nKaindi, mabbuku eesu akali kwaamba kuti Bunakristo Bwanyika ngo Jerusalemu siluleyo. Bukkale ibwakali mu Jerusalemu iwatakali kusyomeka, kubikkilizya akukomba mituni alimwi abumpelenge bwakadumide, cakutadooneka butuyeezya zintu zicitika mu Bunakristo Bwanyika. Nokuba boobo, mumyaka yalino-lino, mabbuku eesu kubikkilizya aleeli ndyomuli mukubala lino, taavwuli kupandulula ncoziiminina zintu zyaambidwe mubusinsimi ccita kuti Bbaibbele kalyaamba cakusalazya kuti mbocibede oobo. Sena kuli kaambo kamu Magwalo ikeelede kutupa kwaamba kuti Bunakristo Bwanyika bwiimininwa a Jerusalemu? Peepe.\nAmubone makani aaya: Aciindi cimwi, bukombi busalala bwakali kucitilwa mu Jerusalemu; pele kumbele, bantu bamumunzi ooyu bakaba basiluleyo. Mukwiimpana, bukombi busalala kunyina nobwakacitidwe mu Bunakristo Bwanyika. Kuzwa buyo ciindi nobwakatalika mumwaanda wamyaka wane C.E., Bunakristo Bwanyika lyoonse bwali kuyiisya njiisyo zyakubeja.\nKuyungizya waawo, ciindi bana Babuloni nobakanyonyoona munzi wa Jerusalemu, Jehova wakatalika alimwi kuukkomanina munzi, aboobo wakaba busena ibwakali kucitilwa bukombi bwakasimpe. Kulubazu lumwi, kunyina ciindi Leza naakabukkomanina Bunakristo Bwanyika, alimwi bwaakunyonyoonwa lyamapenzi mapati, tabukabi limbi pe.\nAkaambo katwaambo twabandikwa, ncinzi ncotukonzya kwaamba? Ciindi notulanga-langa businsimi bwamu Bbaibbele ibwakazuzikizyigwa kujatikizya Jerusalemu iwatakali kusyomeka, tulakonzya kwaamba kuti, ‘Eeci naa eeciya cituyeezya nzyotubona mu Bunakristo Bwanyika mazuba aano.’ Pele kulibonya kuti kunyina kaambo kamu Magwalo ikeelede kutupa kwaamba kuti Bunakristo Bwanyika bwiimininwa a Jerusalemu.\nAmujokele kucibalo 16, muncali 12, 13


KUNJILA MUBUMI BWABUNA KLISTU\nNjeyi ng-wadi mbotu izwa kuli umwi wabaiminizi ba cikolo ca Bbaibbele mu Africa:\n"Myaka yosanwe yainda ndakatambula kulomba kuzwa kucikolo ca ijwi lya cisyinsyimi kuti nkaswaye sintolongo wakali mwana wacikolo wa Bbaibbele kwiinda muma ngwadi. Ndakapa kulomba oku kubapati bantolongo, balo bakandizumizya caluse. Nkaambo mwana wacikolo wakali kuyandisyisya kapati kwiiya Bbaibbele, ndakamuswaya ziindi zinji-zinji.\nNo kwakainda myezi yosanwe a mwezi omwe kuzwa ninda kamuswaya ciindi ca kutanguna, wakalomba kubbizigwa akunjila mucikombelo. Bapati ba ntolongo bakazumina kuti abbizigwe muntolongo mumona. Balangi bantolongo antomwe aba sintolongo bamwi bakabungana kuti babe bakamboni kukubbila oku kwiininizya nkwi nda kacita."\n"Kwaciindi cisyoonto buyo, oyu mukwesu waka gusigwa muntolongo, nokuba kuti wakali jisi ciindi cilamfu cakwangwa. Ninda kabuzya kuti nkaambonzi ncalekelwa kufwambaana, ndakaambilwa kuti buumi bwakwe bwaka cinca munzila ikankamanisya, wakaba kamboni wa Mufutuli wakwe alukondo lwakwe, boobo cakuti cakabaalila kumu leka kali mu ntolongo mbuli sintolongo. Oyu muntu wakaswanganizigwa a mukwasyi wakwe, alimwi mazuba ano ngoumwi waba sololi kucikombelo cimwi cipati."\n1.\tKUBBIZIGWA CAAMBA NZI?\nOoyu sintolongo nakaba mu Klistu abuumi bwakwe nobwaka sanduka cakumaninina, nkaambo nzi ncokwakayandika kapati kuti abbizigwe? Mumubandi ngwakajisi Jesu a Necodimus musololi wa nkamu wakaboola kuli Jesu ciindi ca masiku, Jesu wakasandulula ku bbizigwa ncocaamba alimwi anco kuyandikila kapati:\n"Kunyina ukonzya kubona bulelo bwa Mwami Leza ccita wazyalwa alimwi... cita wazyalwa a meenda a muuya usalala." - Johane 3:3, 5.\nMbuli Jesu mbwaakaamba, tweelede kuzyalwa alimwi "a meenda a Muuya usalala." "Kuzyalwa a Muuya Usalala" caamba kunjila mubuumi bupya alimwi akucinca mumizeezo a mu moyo. Nkaambo kunjila mu bwami bwa Mwami Leza camba kupona a buumi busandukide bupya kutali kubikka buyo zigamba a buumi bwakaindi. Eeci ciitwa kuti nkuzyalwa kupya. Kubbizigwa mumeenda ncitondezyo caatala ciminina kusanduka kuli mukati kwa moyo wa muntu. Mwiminizi wesu waka mubbizya sintolongo kutondezya ku lyaaba kwakwe kuli Klistu alimwi akutondezya mulimo wa Muuya usalala wakatalikide kubeleka mubuumi bwakwe.\n2.\tNKAAMBO NZI NCEELEDE KUBBIZIGWA?\nLufutuko lwesu luli swaangene amilimo mipati yotatwe ya Klistu:\n"Klistu WAKAFWIDA zinyonyoono zyesu kweendelana amangwalo mbuli mbwaamba, WAKAZIKKWA,... alimwi WAKABUSIGWA mubuzuba bwatatu mbuli mangwalo mbwaamba." - Ba 1Kolinto 15:3, 4.\nKlistu waka cita kuti lufutuko lukonzyeke kwiinda mu lufu lwakwe, a kuzikkwa, a bubuke bwakwe.\n"Hena tamuzyi kuti nyoonse nomwaka bbizigwa kwiinda muli Jesu Klistu MWAKA BBILA KWIINDA MULUFU LWAKWE? Aboobo TULI ZIKKIDWE ANGUWE KWIINDA MULUBBABBATIZYO lwa lufu lwakwe, kutegwa mbubona MBULI MBWAAKABUSIGWA KUZWA KULUFU kwiinda mubulemu bwa Usyi, ASWEBO MBUBONA TUPONE A BUUMI BUPYA." - Ba Roma 6:3, 4.\nKlistu waka fwida zinyonyoono zyesu, wakazikkwa, alimwi waka buka kuzwa mu cuumbwe kutupa buumi bupya bwa bululami. Kwiinda mukubbizigwa aswebo tulatola lubazu mu lufu, mu kuzikkwa abubuke bwa Jesu. Kubbizigwa caamba kuti aswebo twafwa kucinyonyoono a Klistu, twabuzikka buumi bwa kaindi bwacinyonyoono a Klistu, alimwi twabuka kuti "tupone buumi bupya" muli Klistu. Lufu lwa Klistu a bubuke bwakwe, lwalo lwaba ndolufu lwesu abubuke bwesu,! Mwami Leza ulakonzya kutucita kuti tufwe ku cinyonyoono, mbuli kuti aswebo twakabambulwa acicingano. Ulakonzya kutucita kuti tupone ku zyintu zya Muuya usalala, mbuli kuti twakabusyigwa kuzwa kubafwide.\nKubbizigwa ninzila itondezya caantangalala intaamu yakusanduka. Cakutaanguna, tulanjila mumeenda, twabbizigwa, cakumaninina, mbubona mbuli bantu bafwa mbobabikkwa mucuumbwe a humbilwa. Eeci caamba kuti tulilibambide kufwa a Klistu a kuzikka ziyanza zyesu zyakaindi. Kubbizigwa ndidilwe, nkulayana kwancobeni abuumi bwakazwide cinyonyoono. Elyo, twa yumunwa kuzwa mu meenda a muntu uubbizya, mbubona mbuli muntu mbwabusigwa kuzwa mu cuumbwe. Eeci caamba kuti "tuli cilengwa cipya," calo cipedwe cakumaninina "kubuumi bupya" Mwami Leza mbwatupa.\nKubbila mumeenda njenzila ilikke ikonzya kupandulula lufu - lwa kubbabatizigwa, akuzikkwa alimwi akuzyalwa kupya. "Kubbizigwa" kwakusansailwa meenda amutwe tacipandululi munzila iteleleka kuzyalwa kupya ncocaamba.\nIno caambanzi kufwa a Klistu?\n"Nkaambo tulizyi kuti ibube bwesu bwa kaindi bwa kabambulwa a nguwe kutegwa mibili yesu yacinyonyoono imane, kutegwa tutabi limbi ba zike ba cinyonyoono." - Ba Roma 6:6.\nKubbizigwa ncitondezyo caatala muntu mbwaelede kuba mukati: a mulyaabe cakumaninina kuli Klistu. Kuti naatwasisa milimo yesu kuzwa ku Mwami Leza wesu, eci caamba kuti tuya kucaala katuli "bazike ba cinyonyoona." Na twalyaaba cakumaninina kuli Klistu, kuyandisyisya kwesu kwa cinyonyoono "kula bula nguzu" aboobo kusanduka kwesu kwabwini kulatalika.\nNguni ujisi lubazu mukucinca kucitika?\n"Ndakabambulwa aciciingano antoomwe a Klistu alimwi nseponi lwangu ndemwini endikke, pesi KLISTU ULAPONA MULINDIME. Buumi mbwepona mumubili, NDAPONA KWIINDA MULUSYOMO MU MWANA A LEZA, waka ndiyanda akulyaaba lwakwe mwini akaambo kangu." - Ba Galatiya 2:20.\nNdaliswaanganya aku bambulwa kwa Klistu kwiinda mu kubbila, ndaita nguzu zyipati mubuumi bwangu. "Klistu ulapona mulindime."\nKutegwa mubikke maumi eenu cakumaninina mumanza a Klistu, cakutanguna mulange kuli Klistu kafwa aci ciingano. Mutalangi ku cinyonyoono calo eeco cimuyoosya, mutalangi ku milimo yenu mibyabi yakaindi akulila; pesi amulange kuli Klistu. Kulanga kulufu lwa Klistu lwa luse a busicamba aci ciingano, ulakonzya kwaamba majwi aakuli swaanganya anguwe:\n"Kwiinda munguzu zya ci ciingano ndakonzya kwaamba kuti ndifwide kuziyanza zyiyabi zyakaindi pesi ndiliafwafwi a mwami Leza. Ndapa kuli salila a Klistu. Kuzwa ono ndikupona a lusyomo mu Mwanaa Leza, walo wakandiyanda a kwaaba buumi bwakwe a kaambo kandime." Mbuli mbotu jana nguzu mulufu abubuke bwa Klistu tula bona ciimo cakwe cibotu kacibweza cilawo ca tumpenda tweesu tubibi:\n"Na muntu uli MULI KLISTU, Mu LENGWA MUPYA; ZYAKAINDI zyamaninina zyoonse, kwaboola ZIPYA!" - 2 Ba Kolinto 5:17.\nKwiinda mukubbizigwa tula tondezya kuyandisyisya kwesu kuti tukamantane a Klistu alimwi tupone abuumi bupya alimwi bubotu "muli Klistu." Jesu ulatucitila ezyo nzyotutakonzyi kulicitila lwesu tobeni. Tulabuka kuzwa mumeenda mbuli muntu mupya. Ula tupa nguzu kuti tupone a buumi "bupya."\n3.\tNKAMBONZI JESU NCAKABBIZIGWA\nMuciindi ca kutambula muuya, Petulo wakabaambila bakali kuyanda kulekelelwa zinyonyoono zyabo kuti "basanduke alimwi babbizigwe" kutegwa Klistu azilekelele "zinyonyoono zyenu" (Incito 2:38). Jesu kunyina nakacita cinyonyoono nociba comwe. Ino nkaambonzi ncaakalyaaba kuti abbabbatizigwe?\n"Lino JESU WAKAZWA ku-Galilaya, WAKASIKA KU - JORDANI kuti Johane a mubbizye... KUZUZIKIZYA BULULAMI BONSE." - Mateyo 3:13, 15.\nJesu wakanyina cibi. Aboobo kunyina zinyonyoono nzyakeelede kulekelelwa. Kuli buyo kambi kaambo ncaakabbizigilwa: "Kuzuzikizya bululami boonse." Kwiinda mukubbizigwa, Jesu wakapa citondezyo cibotu kuli ndiswe tobantu tobateteete alimwi notuzwide zinyonyoono. Jesu kunyina nayanda baccilili bakwe kuti bakainde mwalo omo walo mwatana indide pepe.\nAboobo bakondwa babbizigwa mumeenda, baccilila muntamu mwakainda Mufutuli wabo.\nNkaambo Jesu wakafwida zinyonyoono zyesu, aboobo ulakonzya kutupa bululami bwakwe.\n"Ooyo iwatakazi zibi Leza wakamucita kuti abe zibi nkaambo kandiswe kuti swebo tube bululami bwa – Leza mulinguwe." - 2 Ba Kolinto 5:21.\nTwakasandulwa mu meso aMwami Leza kuzwa kuli ba sizibi kuba basaante. Tula komena "mubululami," obu akupona abuumi bupya muli Klistu.\n4.\tNKAAMBO NZI NCENJELEDE KUBBIZIGWA?\nJesu wakabbila mumeenda naaka bbabbatizigw; Taaka sansailwa buyo meenda amutwe. Johane waka mubbizya mumulonga wa Jordani, "nkaambo kwakali MEENDA MANJI" (Johane 3:23). Jesu nakakubbizigwa wakanjila mumeenda. "Lino Jesu nakamana kubbizigwa mpawo wakazwa mumaanzi. Nkabela kujulu kwakajaluka, elyo wakabona Muuya wa Leza ulaseluka mbuli nziba, ulaza kulinguwe, Mateyo 3:16.\nNa twateelelesya kabotu kubbizigwa ncocaamba, tatujisi buyumuyumu kubona nzila yalubbizyo iluleme. Ijwi lya kubbizya lizwa kumulaka wa ci Greek - liti "Baptizo" lyaamba kubbizya naakubikka kunsi a meenda.\nCiindi John Wesley naka kuswaya ku America mu mwaka wa 1737, inkamu yaba belesi bali 34 bacikombelo, bakamubeteka kumulandu mweenzu wakukaka kubbabbatizya mwana wa ba Parker munzila imbi itali yakubbizya mumeenda. Eeci citondezyo caantangalala kuti munene wakatalisya cikombelo ca Methodist waaka kubbabbatizya anzila yakubbizya bantu mumeenda.\nAwalo mubelesi wa cikombelo John Calvin wakamba kuti: "cilimasimpe kuti kubbizya bantu mumeenda yakali njenzila ya ku bbabbatizya bantu cikombelo cakaindi njocakali kuccilila." - Institutes of the Christian Religion Bk. 4, chapter 15, sec. 19.\nMakani aa cikombelo cakutanguna ala cisalazya kuti kubbizigwa caamba kubbila mumeenda. Awalo Bean Stanley waku cikombelo ca ku England waka lemba kuti,\n"myaka yakutanguna ili myanda kkumi a myanda yotatwe, inzila yakali kuccililwa muzikombelo zyoonse yakubbabbatizya njiyeyo ilembedwe mu cizuminano cipya, yakubbizya mumeenda. Alimwi bbala lyaku kubbizya ncolyaamba kuli baabo bakali kubbizigwa nkuti bakali kunyikizigwa buya kunsi ameenda." - Christian Institutions, P. 21.\nTuzyiba twa meenda twa kubizizya bantu basanduka tula mu muzikombelo zinji zinji zyakali kuyakwa mu myaka ya fourth and fourteenth centuries kumanyika aba kuwa, ezyi zyikombelo zyilimbuli zyijanwa ku Pisa kucisi caba Ntaliana nociba cikombelo ca St. John's, cikombelo cipati kapati kwiinda zyoonse mu Rome.\nKumuswaangano wakali ku Ravenna kumatakililo a fifteenth century cikombelo ca ku Roma cakatolika no cakazumina kuti kusansaila buyo meenda a mutwe akwalo nkubbabbatizya ceelene buyo mbuli kubbizigwa mu meenda. Mumibuzyo yazilengwa zya cikombelo, tatweleelede kuccilila ezyo ziyiisya Bantu pele Klistu aba siciiya bakwe nzi ba iisya.\nBanji banji bana Klistu basyomeka bacilila nzila ya kubbabbatizya bana bamvwanda, kupa bana besu banini kuli Leza kuzwa kumatakililo nciyanza cibotu kapati. Pesi Bbaibbele, lila cisalazya kapati kuti muntu uleelede kuyiisigwa nzila yalufutuko katana kubbizigwa (Mateyo 28:19, 20), kuti muntu weelede kukondwa muli Jesu katana bbila, (Incito 8:35-38), kuti muntu weleede kusanduka a kuzumina akulekelelwa zinyonyoono zyakwe katana bbila (Incito 2:38). Mwana mumvwanda tacikonzyi kusyoma, kusanduka, akuzumina zyinyonyoono zyakwe, eezyi nzyezyelede kucitika muntu katana bbila.\n5. NKAAMBO NZI KUBBABBATIZWA NCOKUYANDIKA KAPATI?\nKwendelana a Jesu, kubbila cilayandika kapati kuli baabo bayanda kuya kunjila kujulu:\n"kunyina ukonzya kunjila mubuleko bwakujulu cita wazyalwa ku meenda a kuMuuya." - Johane 3:5.\nJesu waka wiika ciindi comwe. Mubbi acicingano "wakazyalwa ku Muuya," nakuba kuti cakali ciyumu kuti azwe aci ciingano aku kubbizigwa mumeenda mbuli citondezyo ca kusanduka kwa moyo wakwe. Alimwi Jesu waka musyomezya kuti uya kuba anguwe mubulelo bwa ku julu (Luka 23:42, 43).\nKumubbi, "kuzyalwa a meenda a Muuya" cakali kwiiminina bulowa bwa Jesu bwakatika kumusanzya mubisyi kuzwa ku zinyonyoono zyakwe. Augustine wakabona kuti, "kuli kaambo komwe kalembedwe, nkakusanduka kwa mubbi, kuti kutabi uutyompwa; alimwi omwe buyo, kuti kutabi uyeyela." Jesu lwakwe mwini wakapa kucenjezya ooku:\n"Oyo uti kasyome akubbizigwa uyoofutulwa, pele oyo utazumini [alimwi akutabbila] uyoozulwa." - Mako 16:16.\nKwiinda mukutufwida aciciingano mucilawo cesu, Jesu wakatondezya caantangalala luyando ndwajisi andiswe. Tweelede kutondezya caantangalala, a kuzumina kakunyina akuusa nsoni luyando lwesu muli Klistu kwiinda ukubbizigwa.Henawatalika kale kupona buumi bupya muli Klistu? Hena waka kubbizigwa kale?Na toninga, nkaambo nzi ncotalibambili kubbizigwa kwa mazuba masyoonto buyo aali kumbele?\n6.\tKUBBIZIGWA MATALIKILO BUYO\nKubbizigwa ciiminina kulyaaba kubuumi bwa kupona kwa bunaKlistu. Pesi kulyaaba kwesu ciindi notubbila takukkalilili mu maumi esu lyoonse.\nMwana nazyalwa, kukkomana akutangala kuleelede. Pesi buzuba bwakuzyalwa bwainda aku tangala koonse kwamana, mwana uyanda kusaninwa mazuba oonse, aku musanzya mazuba oonse akubona kuti uli kabotu mazuba oonse. Aku kubbizigwa mbubona mbokubede. Paulu mbobu mbwaamba abuumi bwakwe: "Ndafwa kucinyonyoono mazuba oonse." (1 Ba Kolinto 15:31). Na abuzuba abuzuba twa cenguluka kuzwa kukuliyanda, tulaba bantu bateelela Jesu cabwini.\nCiyanza cakubbizigwa mbubona mbuli ciindi ca bwiinga, ncitondezyo caantangalala kuti kuswaangana kubotu alimwi kuyakumbele kwatalika. Kutegwa tukomene munzila mbotu, tweelede kulyaaba abuzuba lwesu tobeni kuli Klistu, lyoonse katu tambula bumi bupya kwinda mukupaila alimwi akwiiya Bbaibbele. Mazuba oonse tweelede kutambula buumi bupya kwiinda mukupaila a kubala Bbaibbele.\n7.\tCINTU CIPA KUTI TUKKOMANE\nKubbizigwa kupa kukkomana kapati nkaambo abo babikka lusyomo lwabo muli Klistu balijisi masimpe abuumi butamani. "Kufumbwa ooyo ukondwa alimwi wakubbizigwa uya kufutulwa" (Mako 16:16). Twakubbizigwa, tuli mukazila kaya kujulu katusololela kukukkomana kutamani.\nKubbizigwa cipa kukkomana muli Klistu. Ulasyomya cipego cinyina muulo ca Muuya Usalala kuli baabo baka kubbizigwa, (Ncito 2:38). A Muuya kulaboola "micelo ya Muuya" - "luyando," lwalo luzuzya buumi "akubikkilila, aluse, abubotu aku syomeka, aciimo cibotu akulijata" (Ba-Galatiya 5:22, 23).\nKubaa Jesu kapona mulindiswe kwiinda mu Muuya Usalala, citupa mizezo yaku tadonaika. Nkambo "Muuya lwakwe mwini ngupa bumboni... kuti tuli bana ba Leza" (Ba Roma 8:15, 16).\nKuswaangana kwesu a Leza kwamasimpe kulatuletela bulumbu bunji pesi tabutusyomyi buumi bunyina mapenzi. Pele satani usola kuleta mapenzi mayumu kuli babo balipa kuli Klistu. Nokuba boobo, nituli mu maanza a Leza tulakonzya kuzyiba kuti Uya kubelesya kufumbwa cinga cacitika kulindiswe, cibotu alimwi a cibyabi, kutuyiisya alimwi akutugwasya kuti tukomene (Ba Roma 8:28).\nMukaintu wakalisalila kupa buumi bwakwe kuli Klistu akuti abbabbatizigwe, nokuba kuti mulumi wakwe wakamwaambila kuti ula muleka. Mulumi taakali kuyanda akasyoonto lukondo lupya lwa mukaintu. Pesi walo wakakatila kuli Klistu alimwi akusola kuba mukaintu ula luyando kwiinda lyoonse. Kwaciindi cilimbocibede mulumi wakaziyumya zyintu mung’anda. Pesi kumamanino wakasanduka kwiinda muku kazyanya nkwatakali kukonzya kuvuwa: kusanduka kwa buumi bwa mukaintu wakwe. Oyu mulombwana wakapa buumi bwakwe kuli Klistu alimwi awalo waka kubbizigwa.\nKujatilila kuli Klistu ziindi zyoonse, "muziindi zya kuusa amuziindi zyakukkomana" ciya kutucita kuti tubezibelesyo ziyumu mumaanza akwe. Tula konzya kupa maumi esu ku Mwami wesu kakunyina akutongooka, nkaambo walo wakapa kale kulyaaba kwamamanino kulindiswe naka bbadela muulo wazinyonyoono zyesu aci ciingano. Ncoolwe cibotu cilibuti ncotujisi kuti caantangalala tupe luyando akulemeka kwesu! Kuti koli tona kucita ooku, nkaambo nzi ncota pedi buumi bwako kuli Klistu ono. Umulombe kuti alengulule buumi bupya muli nduwe kwiinda mu Muuya Usalala, alimwi ubbizigwe kwiinda muli Klistu?


Matalikilo 1 | Bbaibbele lili a Intaneti | Bbaibbele lya Busanduluzi Bwanyika Mpya\nMatalikilo Kulonga Levitiko Myeelwe Deuteronomo Joshua Babetesi Rute 1 Samuele 2 Samuele 1 Bami 2 Bami 1 Makani 2 Makani Ezara Nehemiya Esita Jobu Intembauzyo Tusimpi Mukambausi Lwiimbo Lwa Solomoni Isaya Jeremiya Malilo Ezekieli Daniele Hosea Joeli Amosi Obadiya Jona Mika Nahumu Habakuku Zefaniya Hagai Zekariya Malaki Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50\nKulengwa kwajulu anyika (1, 2)\nMazuba aali cisambomwe aakulenga nyika (3-31)\nBuzuba Bwakusaanguna: mumuni; syikati amasiku (3-5)\nBuzuba Bwabili: mulengalenga (6-8)\nBuzuba Bwatatu: nyika njumu alimwi azisyango (9-13)\nBuzuba Bwane: mimuni yakujulu (14-19)\nBuzuba Bwasanu: inswi abayuni (20-23)\nBuzuba Bwacisambomwe: banyama baanyika abantu (24-31)\n1 Kumatalikilo, Leza wakalenga julu anyika.+ 2 Lino nyika yakanyina cintu cili coonse alimwi yakalipilingene, alimwi kwakali maanzi koonse-koonse amudima atala aamaanzi malamfwu,+ eelyo muuya wa Leza*+ wakali kweendeenda atala aamaanzi.+ 3 Lino Leza wakati: “Akube mumuni.” Mpoonya kwakaba mumuni.+ 4 Kumane boobo, Leza wakabona kuti mumuni mubotu, alimwi Leza wakatalika kwaandaanya mumuni amudima. 5 Mpoonya Leza wakaulika mumuni kuti Syikati, pele mudima wakawuulika kuti Masiku.+ Eelyo kwakaba mangolezya alimwi kwakaba mafwumofwumo, buzuba bwakusaanguna. 6 Mpoonya Leza wakati: “Akube mulengalenga+ akati kamaanzi, alimwi akube kwaandaana akati kamaanzi amaanzinyina.”+ 7 Kumane Leza wakapanga mulengalenga alimwi wakaandaanya maanzi aakali kunsi aamulengalenga kuli yaayo aakali atala aamulengalenga.+ Eelyo kwakaba mbubonya oobo. 8 Kumane Leza wakaulika mulengalenga kuti Julu. Eelyo kwakaba mangolezya alimwi kwakaba mafwumofwumo, buzuba bwabili. 9 Mpoonya Leza wakati: “Maanzi aali kunsi aajulu aabungikwe antoomwe mubusena bomwe kutegwa nyika njumu ilibonye.”+ Eelyo kwakaba mbubonya oobo. 10 Leza wakaulika insi njumu kuti Nyika,+ pele maanzi aakabungikwa wakaaulika kuti Lwizi.+ Mpoonya Leza wakabona kuti ncibotu.+ 11 Mpoonya Leza wakati: “Akumene bwizu anyika, zisyango zizyala micelo yanseke azisamu zizyala micelo, cimwi acimwi kweelana amusyobo waco, kube micelo iijisi nseke anyika.” Eelyo kwakaba mbubonya oobo. 12 Alimwi anyika kwakatalika kumena bwizu, zisyango zizyala micelo yanseke+ azisamu zizyala micelo, cimwi acimwi kweelana amusyobo waco. Mpoonya Leza wakabona kuti ncibotu. 13 Eelyo kwakaba mangolezya alimwi kwakaba mafwumofwumo, buzuba bwatatu. 14 Mpoonya Leza wakati: “Akube mimuni+ mumulengalenga kutegwa kube kwaandaana akati kasyikati amasiku,+ alimwi ibe zitondezyo zyaziindi, mazuba amyaka.+ 15 Mimuni eeyo inoomunika mumulengalenga kumunikila nyika.” Eelyo kwakaba mbubonya oobo. 16 Mpoonya Leza wakapanga mimuni yobilo mipati, mumuni mupati uumunika* syikati+ alimwi amumuni muniini uumunika masiku, alimwi anyenyeezi.+ 17 Aboobo Leza wakaibikka mumulengalenga kutegwa kaimunikila nyika 18 akuti kaimunika syikati amasiku akupa kuti kakuba kwaandaana akati kamumuni amudima.+ Mpoonya Leza wakabona kuti ncibotu. 19 Eelyo kwakaba mangolezya alimwi kwakaba mafwumofwumo, buzuba bwane. 20 Mpoonya Leza wakati: “Akube misyobo-misyobo minji yazilenge zyuumi mumaanzi azilenge zyuuluka, zyuuluke atala aanyika mumulengalenga.”+ 21 Alimwi Leza wakalenga zilenge zipati zyamulwizi azilenge zyoonse zipona mumaanzi, izyakazula mumaanzi kweelana amisyobo yazyo, alimwi azilenge zyoonse zyuuluka kweelana amusyobo wazyo. Mpoonya Leza wakabona kuti ncibotu. 22 Aboobo Leza wakazilongezya, wakati: “Amuzyalane, muvwule akuzuzya maanzi aamulwizi,+ azyalo zilenge zyuuluka zivwule munyika.” 23 Eelyo kwakaba mangolezya alimwi kwakaba mafwumofwumo, buzuba bwasanu. 24 Mpoonya Leza wakati: “Anyika akube zilenge zipona kweelana amisyobo yazyo, banyama bavwubwa, banyama bakalaba* abanyama bamusyokwe kweelana amisyobo yabo.”+ Eelyo kwakaba mbubonya oobo. 25 Alimwi Leza wakalenga* banyama bamusyokwe kweelana amisyobo yabo alimwi abanyama bavwubwa kweelana amisyobo yabo abanyama boonse bakalaba ansi kweelana amisyobo yabo. Mpoonya Leza wakabona kuti ncibotu. 26 Mpoonya Leza wakati: “Atulenge+ muntu mucinkozya cesu,+ kweelana ambotubede,+ beendelezye nswi zyamulwizi azilenge zyuuluka mujulu alimwi abanyama bavwubwa anyika yoonse abanyama boonse bakalaba anyika.”+ 27 Aboobo Leza wakalenga muntu mucinkozya cakwe, wakamulenga mucinkozya ca Leza; wakalenga mwaalumi amukaintu.+ 28 Mpoonya Leza wakabalongezya akubaambila kuti: “Amuzyalane muvwule, muzuzye nyika+ akuyeendelezya,+ alimwi amweendelezye+ nswi zyamulwizi azilenge zyuuluka mujulu azilenge zyoonse zyeenda anyika.” 29 Kumane Leza wakati: “Ndamupa zisyango zyoonse zizyala micelo yanseke zili anyika yoonse azisamu zyoonse zizyala micelo. Ndamupa kuti kamulya.+ 30 Alimwi banyama bamusyokwe boonse azilenge zyuuluka mujulu azilenge zyuumi zyoonse zyeenda anyika ndazipa matewo abwizu kuti zibe zyakulya zyazyo.”+ Eelyo kwakaba mbubonya oobo. 31 Mpoonya Leza wakabona kuti zintu zyoonse nzyaakalenga, nzibotu kapati.+ Eelyo kwakaba mangolezya alimwi kwakaba mafwumofwumo, buzuba bwacisambomwe.\n^ Naa “nguzu zya Leza.”\n^ Naa “weendelezya.”\n^ Naa “banyama beenda,” kulibonya kuti babikkilizya banyama balaamaamba alimwi abanyama bamisyobo iimbi.\n^ Ibbala lya Chihebrayo ilyasandululwa kuti “wakalenga” mukapango aaka liliindene abbala lyakuti “wakalenga” ilyakabelesyegwa mukapango 1, 21, 27 a 2:3 alimwi lyaamba “kupanga” naa “kucita.”


1 Ndime Paulo, iwakaba mutumwa wa Kilisito Jesu kwiinda mukuyanda kwa Leza, antoomwe a Timoteyo mukwesu 2 nendilembela basalali abakwesu basyomeka ibakamantene a Kilisito ibali mu Kolose kuti: Amube aluzyalo aluumuno ikuzwa kuli Leza Taateesu. 3 Tulamulumba lyoonse Leza Usyi wa Mwami wesu Jesu Kilisito notumupailila, 4 nkaambo twakamvwa zyalusyomo lwanu muli Kilisito Jesu aluyando ndomujisi kubasalali boonse 5 akaambo kabulangizi mbomubambilidwe kujulu. Bulangizi oobu mwakabumvwa kale ikwiinda mumulumbe wakasimpe kamakani mabotu 6 aayo lino aasika kulindinywe. Mbubonya makani mabotu mbwaazyala micelo akuvwula munyika yoonse, oobo mbwaacita aakati kanu, kuzwa buzuba nomwakalumvwa akuluzyiba bwini-bwini luzyalo lwa Leza mukasimpe. 7 Eeci ncencico ncimwaiya kuli Epafula imuzikema uuyandwa, ooyo uuli mubelesi uusyomeka wa Kilisito mubusena bwesu. 8 Alimwi wakatuzyibya luyando lwanu lwakumuuya. 9 Nkakaambo kaako, kuzwa buzuba notwakamvwa makani aaya, swebo tatuleki pe kumupailila akumulombela kuti muzuzyigwe luzyibo lwini-lwini lwamakanze aakwe mubusongo boonse akumvwisya zyintu zyakumuuya, 10 kutegwa kamweenda mbwayanda Jehova akumukkomanisya cakumaninina, mbomuzumanana kuzyala micelo mumilimo mibotu iili yoonse akuyungizya luzyibo lwini-lwini lwa Leza. 11 Amuyumizyigwe anguzu zyakwe zyoonse kweelana abulemu bwanguzu zyakwe ikutegwa muliyumye cakumaninina kumwi kamukkazyikide moyo alimwi akukondwa, 12 nomulumba Taata iwakapa kuti mweelele kutola lubazu mulukono lwabasalali ibali mumumuni. 13 Wakatuvwuna kunguzu zyamudima akutulonzyezya mu Bwami bwa Mwanaakwe ngwayandisya, 14 ooyo wakapa kuti twaangununwe kwiinda mucinunuzyo, nkokuti kulekelelwa zibi zyesu. 15 Ooyu ngonguwe cinkozya ca Leza uutalibonyi, imutaanzi kuzyalwa kuzilenge zyoonse; 16 nkaambo kwiinda mulinguwe zyintu zimbi zyoonse zyakalengwa kujulu alimwi aanyika, izyintu zilibonya azitalibonyi, kufwumbwa naa nzyuuno zyabwami, bulelo, mfwulumende naa bweendelezi. Izyintu zimbi zyoonse zyakalengwa kwiinda mulinguwe alimwi zyakalengelwa nguwe. 17 Kunze lyaboobo, ngomutaanzi kubako kuzyintu zimbi zyoonse alimwi kwiinda mulinguwe izyintu zimbi zyoonse zyakabako, 18 alimwi ngomutwe wamubili, nkokuti mbungano. Ngomatalikilo, imutaanzi kubuka kuzwa kubafwu kutegwa abe wakusaanguna muzyintu zyoonse; 19 nkaambo Leza cakamubotela kuti ibube bwakwe boonse bukkale mulinguwe, 20 alimwi akuti kwiinda mulinguwe ayanzanye zyintu zimbi zyoonse kulinguwe, kwiinda mukupa kuti kube luumuno luyeeme abulowa mbwaakatila acisamu cakupenzyezya, kufwumbwa naa nzyintu zili anyika naa zyintu zili kujulu. 21 Ncobeni, nywebo nomwakazandukide kuli Leza alimwi nomwakali basinkondonyina akaambo kakuti mwakali kuyeeya buyo milimo mibi, 22 lino wamuyanzanya amubili wanyama wayooyo kwiinda mulufwu lwakwe, ikutegwa amupe kulinguwe kamuli bantu basalala, batakwe kampenda alimwi batajisi mulandu uuli woonse. 23 Lino eeci ciyooba boobo kufwumbwa kuti mwazumanana mulusyomo, kamuzyatide aantalisyo akuzyandamana alimwi akutagusyigwa kubulangizi bwamakani mabotu aayo ngomwakamvwa, alimwi aakakambaukwa kuzilenge zyoonse zili ansi aajulu. Aaya ngamakani mabotu mebo nde Paulo ngondakabeda mubelesi. 24 Lino ndilakondwa mumapenzi aangu ngondipengela ndinywe, alimwi mebo ndizuzikizya izicibulide mumubili wangu kumapenzi aa Kilisito akaambo kamubili wakwe, uuli nimbungano. 25 Ndakaba mubelesi wambungano eeyi kweelana abubanzi Leza mbwaakandipa kutegwa nywebo ndimugwasye kwiinda mukukambauka jwi lya Leza cakumaninina— 26 nkokuti maseseke aa Leza aakasisidwe mubweende bwazyintu bwiindene-indene bwamusyule akumazyalani aainda. Pele lino ayubununwa kubasalali bakwe, 27 aabo Leza mbaakkomanina kuzyibya mbobutalivwulili bulemu bwamaseseke aakwe aaya akati kabamasi. Maseseke aaya ngu Kilisito mukukamantana andinywe alimwi abulangizi bwakuyoopegwa bulemu antoomwe anguwe. 28 Ooyu ngonguwe ngotwaambilizya, katulaya muntu uuli woonse akuyiisya muntu uuli woonse mubusongo boonse, kutegwa tupe muntu uuli woonse kuli Leza kali sikwiiya wa Kilisito uusimide. 29 Kujatikizya ceeci ncobeni ndilabeleka canguzu, kandilitakata kwiinda mukugwasyigwa anguzu zyakwe izibeleka canguzu mulindime.


Kusalangalizya Akutondeezya Lubomba | Kubala Akuyiisya\nKusalangalizya Akutondeezya Lubomba\n1 BaTesalonika 2:7, 8\nCHIFWIINSYO: Wambuula munzila yaluyando, iitondeezya kuti ulabayanda baswiilizi.\nYeeya atala abaswiilizi. Libambile kabotu kwiinda mukuyeeyesesya buyumu-yumu mbubaswaana baswiilizi. Yezya kubona mbubalimvwa.\nSala mabala aali kabotu. Wambuula munzila iisangalizya, iiwumbulizya alubo iisungwaazya. Chenjelela kuti utaambi majwi aapa kuti baswiilizi babe abweeme naakuti majwi aatali kabotu kubantu batasyomi Jehova akuzintu nzibasyoma.\nTondeezya chiyandisyo. Tondeezya kuti uli aaluyando kubaswiilizi kwiinda mukwaambuula aajwi libombede akunyanyaasya mubili munzila iili kabotu. Tondeezya kubotelwa kubusyu alubo umwemwetele.\nUtatondeezyi mbulimvwa munzila yiindilide naakuti kulyeenienia. Nulikubala, tondeezya mbulimvwa kweendelana anzulikubala pesi utabali munzila iipa kuti baswiilizi babikkile maanu kulinduwe. Wambuula munzila iibombede alubo iitondeezya kuti uli aaluyando kubaswiilizi.\nKubala Akuyiisya—Kusalangalizya Akutondeezya Lubomba


Nkaambo Nzi Ncotusamina Kabotu Kumiswaangano Yambungano\nSena mwabona muzifwanikiso zili mubroshuwa eeyi mbobasamide kabotu Bakamboni ba Jehova nobali kumiswaangano yabo yambungano? Nkaambo nzi ncotubikkila maano kunsamino yesu?\nKutondezya bulemu kuli Leza wesu. Mubwini, Leza tabikkili buyo maano mbotulibonya. (1 Samuele 16:7) Aboobo, ciindi notubungana kuti tumukombe, ncotuyanda kuzwa ansi amoyo nkutondezya bulemu kulinguwe akubakombima. Ikuti twayandika kwiima kumbele lyamubetesi munkuta, tuyoobikkila maano kunsamino yesu kutegwa tumulemeke akaambo kacuuno caatala ncajisi. Mbubwenya buyo, mbotulibonya kumiswaangano citondezya kuti tulamulemeka “Mubetesi wanyika yoonse,” Jehova Leza, alimwi abusena mbotubelesya kumukomba.—Matalikilo 18:25.\nKutondezya njiisyo nzyotutobela mubuumi. Ibbaibbele likulwaizya Banakristo kusama “cabulemu alimwi acakulibatamika” mbuli baabo “balyaabide kuli Leza.” (1 Timoteyo 2:9, 10) Kusama “cabulemu” caamba kutasama zisani zyakuti tubonwe, zibangalala, naa zikonzya kubusya muzeezo wakoonana. Alimwi ‘kubatama’ kutugwasya kusala zisani zili kabotu alimwi akutaciindizya munsamino yesu. Njiisyo eezyi zitondezya kuti tulakonzya kusama zisani ziindene-indene nzyotuyanda. Kakunyina akwaamba majwi, mbotulibonya cilakonzya “kutembaula kuyiisya kwa Mufwutuli wesu” alimwi ‘akulemeka Leza.’ (Tito 2:10; 1 Petro 2:12) Kwiinda mukusama kabotu kumiswaangano, tugwasya bamwi kububona kabotu bukombi bwa Jehova.\nTamweelede kuleka kujanika ku Ŋanda ya Bwami akaambo kakuti tamujisi zisani zyeelela. Tatuyandiki zisani zidula buya kutegwa tulibonye kabotu.\nNkaambo nzi ncociyandika kubikkila maano kunsamino yesu notukomba Leza?\nNinjiisyo nzi zitugwasya kusala zisani nzyotweelede kusama?\nNkaambo nzi Bakamboni ba Jehova Ncobasamina Kabotu Kumiswaangano Yabo?